ועדת הפנים ואיכות הסביבה, כנסת 18, פרוטוקול מספר 17, 2009-06-10 09:30

דוד אזולאי: בוקר טוב לכולם, אני פותח את הישיבה של ועדת הפנים והגנת הסביבה בעניין סקירה על פעילותו של איגוד ערים כינרת.

דוד אזולאי: מאחר שהחוק אושר בוועדה הזאת, למעשה התכנסנו היום כל הגורמים הנוגעים בדבר, כדי לשמוע איך מיושם החוק, איך כל אחד מבצע את תפקידו, כלומר: משרדי הממשלה מצד אחד והרשויות החברות באיגוד, איך הן עושות את תפקידן, ואיפה הדברים עומדים היום מבחינת איגוד ערים כינרת.

דוד אזולאי: אני מניח שלכולם יש נתונים.

דוד אזולאי: לפני שניגש לתוכן, יש כאן מצגת שנפתח בה ואחר-כך ניכנס לתוך הדיון.

פנחס גרין: שמי פנחס גרין.

פנחס גרין: אני מנהל מנהלת הכינרת ומרכז את הפעילות של האיגוד ברשות ניקוז כינרת, שהיא זרוע הביצוע של האיגוד בהתאם לחוק.

פנחס גרין: אני רוצה להקדים ולומר, לפני שאנחנו מתחילים את המצגת, שהאיגוד הוקם רק בספטמבר 2008 וזמן הפעילות שלו הוא יחסית קצר.

פנחס גרין: לכן מצד אחד לא כל הבעיות נפתרו.

פנחס גרין: האיגוד קבע את שנת 2009 כשנת מעבר, שנת התארגנות, אבל מצד שני אתם תוכלו לראות שלמרות הזמן הקצר, נעשתה פה פעילות מאוד רצינית עם מאמצים גדולים מאוד של כולם, של כל מי שעוסקים בזה, גם משרדי הממשלה וגם אנחנו אנשי האיגוד ורשות ניקוז.

פנחס גרין: הרקע להקמת האיגוד אולי התחיל מדוח מבקר המדינה לפני חמש או שש שנים, שמצא ליקויים שונים בהתנהלות של החופים, ליקויים באופן ניהול המקרקעין על ידי מינהל מקרקעי ישראל, התקשרויות ללא מכרז בין הרשויות המקומיות לבין המפעילים, מגבלות בנגישות הציבור לחלק מהחופים שלא מעוגנות בדין, הקמת גדרות שלא אפשרו גישה, שחסמו גישה חופשית לציבור, גביית תשלומים עבור כניסה לחופים שלא כדין ועוד ליקויים שמצא מבקר המדינה, ובנוסף הבעיות שאנחנו מכירים הן בעיות של ריבוי גורמים שטיפלו בחופים, היעדר תכנון סטטוטורי מסודר, עבירות של תכנון ובנייה, קריסה של תשתיות ביוב, של תשתיות ישנות מאוד שהוקמו לפני יותר מ-30 שנה, היעדר של תשתיות תחבורתיות ופגיעה ברצועת תנודת המפלס, וכמובן הבעיה העיקרית הייתה חוסר תקציבים.

פנחס גרין: זה הוליך בסופו של דבר להחלטת ממשלה אוגוסט 2007 על הקמת גורם אחד שיטפל בחופים, ובעקבות זה התקבל באפריל 2008 בכנסת החוק להסדרת הטיפול בחופי כינרת.

פנחס גרין: מכוחו הוקם האיגוד.

פנחס גרין: כמו שציינתי קודם, בחוק נאמר שרשות ניקוז כינרת היא זאת שתבצע בפועל את תפקידיו של האיגוד, כשמטרות האיגוד רשומות בגוף החוק עצמו: להסדיר את הטיפול בחופי הכינרת בראייה כוללת ואחידה, בהתחשב בהיבטים הייחודיים של הכינרת ולהגביר את האכיפה של חיקוקים, שנועדו למנוע ולצמצם את הפגיעה בכינרת.

פנחס גרין: תפקידי האיגוד רשומים בחוק.

פנחס גרין: לא נאריך ונפרט, אבל באופן תמציתי, אלה התפקידים שמצוינים פה בשקף: ייזום של הליכי תכנון ופיתוח, הקמה, ניהול, אחזקה, הפעלה וטיפוח של חופים, לרבות ניקיון החופים, פיתוח, תפעול ותחזוקה של תשתיות, שזה כולל תשתיות למים, דרכים, ביוב, יצירת דרך גישה לציבור אל החופים ולשטחים הציבוריים שגובלים בהם ופעילות בתחום הפיקוח והאכיפה, לפי רשימה של חיקוקים שמפורטת בתוספת השנייה לחוק.

פנחס גרין: חלק מהעבודה אנחנו התחלנו לעשות עוד לפני שהאיגוד הוקם בפועל בספטמבר.

פנחס גרין: אנחנו התחלנו כמה חודשים קודם להכין את התשתית.

פנחס גרין: נעשה סקר נכסים מפורט לכל 16 החופים המוסדרים הציבוריים בכינרת, סקר נכסים שיש תיק מפורט לכל חוף, בדיוק עם מה שהחוף הזה מכיל וגם עם הערכה כספית מה שווה החוף הזה.

פנחס גרין: נערך מודל כלכלי, שנועד להעריך את הערך הכלכלי של כל אחד מהחופים הציבוריים לפי התוכניות הסטטוטוריות הקיימות, אבל עם בסיס של סל שירותים ברמה יותר גבוהה.

פנחס גרין: צוות גדול שכולל כלכלנים, אדריכלים, יועצי בטיחות ועוד גורמים עסק ועוסק עדיין באופן תפעול וניהול החופים בעתיד, בדרך הנכונה ביותר הכלכלית לתפעול החופים, סוג המכרזים שצריך להוציא – אם אלה מכרזי BOT, מכרזי הרשאה או מכרזים אחרים, הכל תלוי באופי של החוף ובמסקנות של המודל הכלכלי.

פנחס גרין: תשתיות תחבורתיות – הוכן סקר מקיף על כל הבעיות התחבורתיות שהיו ועדיין קיימות בכביש סובב כינרת ובדרכי הגישה מהכביש לחופים.

פנחס גרין: מי שמכיר את הדרכים האלה, הן דרכים מאוד מסוכנות, עם שיפועים תלולים עם שדה ראייה מוגבל ביציאה לכביש הראשי וכולי.

פנחס גרין: סקר נוסף היה סקר של מערכות המים והביוב, סקר שכלל את כל מערכות המים בחופים האלה, עם איזשהו אומדן של עלות שדרוג המערכות ותעדוף.

פנחס גרין: גם בתחום הסטטוטורי נעשה סקר מקיף, שזיהה את כל הבעיות הסטטוטוריות שקיימות בסובב כינרת, ובנוסף נעשתה איזושהי סקירה של הסטטוס המשפטי שקיים בחופים.

פנחס גרין: נגד חלק מהחופים ישנם היום הליכים משפטיים שמנהל מקרקעי ישראל מנהל.

דוד אזולאי: באותם משפטים שמנהל מנהל מקרקעי ישראל אתם גם כן צד?

פנחס גרין: אנחנו בעמדה של המנהל כרגע בתור גוף ציבורי.

יוסי ורדי: לא, התובע הוא המנהל, אבל אנחנו לא שייכים לתביעה.

יוסי ורדי: אלה גם תביעות משנים קודמות, לא מהשנה האחרונה.

פנחס גרין: המבנה הארגוני של האיגוד הוא באופן סכמטי, כמו שנראה פה בשקף: יושב ראש האיגוד הוא מר יוסי ורדי שיושב לימיני, במועצת האיגוד 12 חברים, רובם נציגים של משרדי ממשלה – יש עוד נציג ציבור מטעם הגופים שעניינם איכות סביבה, ועוד נציג ציבור שהמומחיות שלו היא בתחום של ניהול חופים ואגמים, במקרה שלנו זאת מנהלת המעבדה לחקר הכינרת.

פנחס גרין: כאמור, רשות ניקוז היא זרוע הביצוע של האיגוד.

פנחס גרין: ברשות ניקוז, לצורך ביצוע כל התפקידים האלה, הוקם אגף מיוחד, שכמו שאתם רואים כאן הוא כולל מהנדסת, מרכז תחום ושני מפקחים בשלב הזה.

פנחס גרין: זאת הסכימה הארגונית הכללית של רשות ניקוז, שיש בה מספר אגפים.

פנחס גרין: מנהלת הכינרת היא חלק מרשות ניקוז, ואיגוד ערים כינרת כמו שאתם רואים, קשור לאותו אגף לניהול חופי כינרת.

פנחס גרין: מה עשינו מאז שהוקם האיגוד ועד היום?

פנחס גרין: נעשו הרבה מאוד פעולות, כמו שאמרתי, במאמץ רב.

פנחס גרין: חלק מהפעולות הוקדשו לניקיון ולהסרת מטרדים שהצטברו בשטח במשך השנים.

פנחס גרין: יש פה דוגמה של חוף מסוים איך הוא נראה לפני ואחרי.

פנחס גרין: גיזום, עצים - חלק מהעצים גם נכרתו, עצים שהיוו סיכון בטיחותי.

פנחס גרין: סילוק מפגעים.

פנחס גרין: רצועת תנודת המפלס, כמו שאתם יודעים, היום גדולה מאוד.

פנחס גרין: המפלס ירד וקו המים התרחק מאוד מהחוף.

פנחס גרין: בדרך כלל המפעילים, חלקם, לא כולם, מקדמים את המתקנים לקו המים, כדי שהנופשים לא יצטרכו ללכת הרבה.

פנחס גרין: בחלק מהקטעים מדובר ב-200, 300 מטר, וכשהמפלס עולה, הם שוכחים להוציא את המפגעים האלה, ואז הדבר הזה מהווה סיכון בטיחותי למתרחצים.

פנחס גרין: לפני מספר חודשים אנחנו ניקינו את תנודת המפלס והוצאנו את כל המפגעים שהיו במים.

דוד אזולאי: והיום הדבר הזה לא מתבצע?

דוד אזולאי: האם אותם אנשים לא מגיעים עם הסחורה שלהם ממש לקו המים?

דוד אזולאי: יש מי שמפקח על זה?

יוסי ורדי: איזו סחורה?

דוד אזולאי: אותם דוכנים.

יוסי ורדי: אלה לא דוכנים לממכר, אלא סוכת מציל, עמדת עזרה ראשונה, סככות צל, דברים אלמנטריים ולא אלמנטים מסחריים.

פנחס גרין: או שילוט.

פנחס גרין: לפעמים השילוט שמציבים אותו, שוכחים אחר כך להסיר אותו.

פנחס גרין: בדרך כלל אנחנו מפקחים על העניין הזה.

פנחס גרין: בדרך כלל המפעילים נדרשים לעשות אותו בצורה כזאת שאפשר לנייד אותו, רק צריך לזכור לעשות את זה בזמן.

פנחס גרין: מבצעי ניקיון – עשינו בעבר ואנחנו המשכנו גם עכשיו במבצעי ניקיון בחופים עם גופים שונים: צה"ל, בתי ספר ועוד.

פנחס גרין: הצבנו, בסיוע של המשרד להגנת הסביבה, תשתיות קבועות בחופים הפתוחים, שבהן לא היו בכלל תשתיות – תשתיות לאיסוף פסולת, ובחלק מהן גם מיכלים למחזור בקבוקים.

פנחס גרין: יש קבלן שאוסף בצורה מסודרת את הפסולת מהחופים הפתוחים.

פנחס גרין: זה כאמור מהתקציב של המשרד להגנת הסביבה, אבל זה עובד בהצלחה רבה מאוד, והכוונה היא להמשיך בזה כמובן.

פנחס גרין: חומר הסברה חולק לנופשים שמגיעים בכניסה לחופים לפני תחילת העונה, חומר שמסביר את כללי ההתנהגות בכינרת, מה זה חוף מוכרז, איפה מותר להתרחץ, איפה אסור להתרחץ, איסור של נהיגת רכב בחופים וכולי.

פנחס גרין: כל הכללים הידועים פורסמו בברושור, שחולק לנופשים ועדיין מחולק גם היום וימשיך להיות מחולק עד סוף העונה.

פנחס גרין: תכנון ופיתוח תשתיות – כתוצאה מהסקר התחבורתי שעשינו, מאחר שמדובר בכבישי מע"צ, הכבישים שסובבים את הכינרת, כביש 90, 92 ו-87, אנחנו הצענו למשרד התחבורה ולמע"צ תוכנית להסדרת הצמתים בכבישים האלה והסדרת הכניסות לחופים.

פנחס גרין: הצלחנו לשכנע את משרד התחבורה, בסיוע של אגף התקציבים באוצר, לבצע השנה שלוש צמתים.

פנחס גרין: הצמתים האלה בחודש הבא יהיו גמורים.

יוסי ורדי: אחד מהם.

פנחס גרין: גם השניים האחרים בדרך לסיום, אחד יהיה גמור אפילו תוך שלושה שבועות, צומת גופרה.

פנחס גרין: חוף צינברי זה אחד ממעגלי התנועה שאנחנו מבצעים.

דוד אזולאי: זה ביצוע שלכם?

פנחס גרין: זה ביצוע שלנו.

דוד אזולאי: והשניים האחרים זה ביצוע של מע"צ?

פנחס גרין: לא, כולם ביצוע שלנו, אבל זה בתיאום עם משרד התחבורה ומע"צ, באישור מע"צ כמובן.

פנחס גרין: אנחנו בסוף הביצוע נחזיר את הצמתים האלה לאחזקה של מע"צ.

פנחס גרין: מעגל התנועה השני זה בחוף השיקמים כאמור, שזה צומת שגבה חיי אדם בשנתיים האחרונות.

פנחס גרין: הצומת השלישי זה חוף גופרה בצד המזרחי של הכינרת.

פנחס גרין: שני הקודמים היו בצד המערבי, חוף גופרה בצד המזרחי של הכינרת.

פנחס גרין: בצומת גופרה זאת הצומת שהעבודות שם הולכות ומושלמות בימים אלה, אז אפשר כבר לראות את כביש הגישה.

פנחס גרין: מתרגלים מהר מאוד למראה החדש, אבל מי שזוכר איך נראה כביש הגישה הקודם, מייד רואה את ההבדל.

פנחס גרין: נושא שני שנמצא כרגע בביצוע זה שיפוץ של מבנה שירותים ציבוריים.

פנחס גרין: בחופים ממוקמים שירותים ציבוריים, שאף אחד לא נגע בהם במשך השנים.

פנחס גרין: הם התבלו מאוד.

דב חנין: נגעו בהם, אבל באופנים אחרים.

דב חנין: ..

פנחס גרין: היה צורך דחוף להיכנס ולשפץ אותם, כך שהם יהיו שמישים.

פנחס גרין: זאת עבודה שאנחנו כרגע בעיצומה.

פנחס גרין: הנושא של נסיעת כלי רכב בקו המים, יש בחומר שחולק לכם פירוט יותר גדול, אני לא רוצה להיכנס לכל הנושא במלוא הפירוט, אבל זאת בעיה מאוד קשה.

פנחס גרין: אנשים התרגלו – כמו שאמרתי קו המים נסוג מאוד, ואנשים רגילים לשבת עם הצידנית ליד קו המים, ומאות כלי רכב מגיעים.

פנחס גרין: יש כמה ריכוזים ממש גדולים, שהיו רגילים במשך שנים להגיע, וכביכול פתאום נפלה גזרה שלא לנסוע בקו המים.

פנחס גרין: אנחנו מנסים לתקוף את הבעיה הזאת מכמה כיוונים: כיוון אחד זה לחסום דרכי גישה לרכב, ולתת איזושהי אופציה מסוימת, עד כמה שאפשר במסגרת המגבלות, לחניה קרובה; הדרך השנייה היא הסברה.

פנחס גרין: אנחנו הצבנו שילוט, בפליירים שחילקנו הנושא מוסבר.

פנחס גרין: פה ושם גם דרך אמצעי התקשורת הסברנו; והמסלול השלישי זה מסלול האכיפה.

פנחס גרין: כמו שאמרתי, זאת שנת התארגנות - כל המפקחים של האיגוד הם כרגע בשלבי - -

דוד אזולאי: כמה מפקחים יש לכם?

פנחס גרין: יש שניים ואחד שמרכז את כל התחום, אלה בעצם שלושה בפועל.

דוד אזולאי: על כל איגוד הערים?

פנחס גרין: כן, אבל חלק מהפיקוח, שהוא קשור בנקודה הזאת גם לנושא של נסיעת רכב בחופים, שקשור לנושא של איכות המים ולא רק לנושא של בטיחות מתרחצים, יש מנהלת הכינרת שיש לה שישה מפקחים, שמפקחים על כל אגן ההיקוות של הכינרת שזה שטח מאוד גדול, אבל הם גם נמצאים בחופי הכינרת.

פנחס גרין: לנושא הזה של נהיגת רכב בחופים בכינרת יש משמעות של זיהום.

פנחס גרין: הם הורסים את התשתית, שהיא חלק מהמערכת האקולוגית של הכינרת, חלק מקינון של דגים וכולי, ואני לא ארחיב פה את הנושא, אבל זאת פגיעה במערכת האקולוגית.

פנחס גרין: מלבד זאת, הרכבים משאירים זיהום – הם משאירים דלק ושמן, וזאת עבירה לא רק על איסור נהיגת רכב בחופים, אלא גם על חוק המים.

דוד אזולאי: אז מה מונע מכם מלאכוף את החוק?

פנחס גרין: אנחנו עושים את זה כרגע, אנחנו רק התחלנו.

פנחס גרין: בשבת האחרונה היה מבצע של המשטרה יחד עם רשות הטבע ויחד עם אנשים שלנו, וניתנו 24 דוחות לבעלי כלי רכב.

פנחס גרין: מתוכנן מבצע כזה גם בימים הקרובים.

דוד אזולאי: יש שילוט תואם שאומר שאסור להיכנס לאזור החוף עם רכבים?

פנחס גרין: יש שילוט, ויש גם הנחיה למפעילי החופים, שלא יכניסו דרכם רכבים לחופים.

יוסי ורדי: אבל הם נכנסים לשטחים הפתוחים, לא דרך המקטעים המוסדרים.

יוסי ורדי: הבעיה היא לא במוסדרים, כי במוסדרים יש לנו שליטה.

יוסי ורדי: יש מפעיל, יש הנחיות, אנחנו בודקים שהוא באמת מבצע אותן.

יוסי ורדי: הבעיה בשטחים הפתוחים, שהם רוב חופי הכינרת מבחינת אורך חוף.

יוסי ורדי: שם לך תרדוף אחרי עם ישראל בלילות, בימים, זה לא פשוט.

קריאה: תשים בולדרים.

יוסי ורדי: תודה.

יוסי ורדי: בולדרים מזיזים במדינת ישראל, למי שלא יודע.

יוסי ורדי: שערים עוקרים במדינת ישראל.

יוסי ורדי: חברים, זה לא פשוט, אבל אנחנו מבינים שזאת התמודדות לטווח ארוך.

יוסי ורדי: נקווה שבעזרת ענישה, גם הציבור יתחיל להבין שזה בלתי אפשרי ולא כדאי.

פנחס גרין: זה ייקח זמן, אבל אני מאמין שבסופו של דבר אנחנו נמגר את התופעה הזאת.

פנחס גרין: שביל סובב כינרת זה שביל להולכי רגל שקרוב לקו במים, שבזמנו יזמה החברה להגנת הטבע ועבר למעשה כחלק מהתפקידים של האיגוד.

פנחס גרין: אנחנו התחלנו לבצע קטע שביל אחד באורך 4.5 קילומטר בין כפר נחום לבין גשר אריק.

פנחס גרין: זה מבוצע בימים אלה.

דב חנין: מתי אתם מעריכים שיושלם הקטע הזה?

פנחס גרין: אנחנו מעריכים שתוך חודש וחצי הקטע הזה אמור להיות מושלם.

דב חנין: כלומר, כבר בעונת הרחצה הנוכחית אנשים יוכלו ללכת?

דב חנין: אנחנו מדברים מכפר נחום או מכפר אמנון עד גשר אריק?

יוסי ורדי: מגן לאומי כפר נחום מזרחה עד גשר אריק.

פנחס גרין: חלק מהשביל עובר בגן הלאומי בכפר נחום, בתיאום עם רשות הטבע.

פנחס גרין: עלות הביצוע של הקטע הזה כ-2.5 מיליון שקל והחמ"ת מסייעת לנו בביצוע.

פנחס גרין: השביל זה נושא שאפשר לדבר עליו המון.

פנחס גרין: אני חושב שיש במידע שחולק פירוט יותר גדול ממה שאני נותן פה כרגע על הנושא של השביל בכללותו, עם כל הבעיות שיש להמשך הביצוע שלו.

פנחס גרין: בנוסף לשביל, אנחנו עושים פרוזדורי גישה בנחלים.

פנחס גרין: המערכת של השביל לא תעמוד עצמאית.

דוד אזולאי: השביל הזה יכול לשמש גם את רוכבי האופניים, או שהוא מיועד אך ורק להולכי רגל?

יוסי ורדי: בחלקו.

פנחס גרין: עקרונית כן, אבל יש במקביל תכנון לשביל אופניים שהוא שביל נפרד סביב הכינרת.

פנחס גרין: יש מערכת של שלושה שבילים שמתוכננים: אחד – שביל סובב כינרת שמיועד בעיקר להולכי רגל והוא קרוב לקו המים; שניים - שביל אופנים שהוא יותר קרוב לכביש והוא מיועד לרוכבי אופניים; שלוש - הוא שביל צופה כינרת, שמיועד לעבור על רכס ההרים מסביב במעין דרך נוף.

יוסי ורדי: אופני שטח באורך של 127 קילומטר.

יוסי ורדי: זה פרויקט שאנחנו מקדמים עם משרד התיירות וקרן קיימת.

אשר גרנר: כרוכב אופניים, אני מברך על זה.

פנחס גרין: הפרויקט הנוסף שאנחנו עוסקים בו כרגע והוא ממש בביצוע זה פרוזדורי הגישה בנחלים.

פנחס גרין: כדי לחבר את שביל סובב כינרת עם המערכת החיצונית, עם הכביש, אנחנו יוצרים פרוזדורים שמאפשרים גישה להולכי רגל בין הכביש לבין שביל סובב כינרת עם ריכוז במקומות שאפשר של מגרשי חניה, שם אפשר להחנות את הרכב ולהתחיל את הטיול הרגלי.

פנחס גרין: הנחלים שכרגע בביצוע זה נחל כנף שהוא בצפון מזרח הכינרת ונחל האון שהוא בדרום מזרח הכינרת.

פנחס גרין: אלה דוגמאות של נחל נון שמתוכנן ונחל עין-גב שמתוכנן.

פנחס גרין: מלבד הפעולות שמנינו עד עכשיו, עשינו גם פעילות בתחום השילוט והתמרור, שילוט בהיקף הרבה יותר גדול ובמקומות שלא היו שלטים קודם של חופי רחצה אסורים לרחצה וחופי רחצה מוכרזים, כל מה שקשור ברחצה, וגם שילוט אינפורמטיבי וכמובן שילוט לאיסור נהיגת רכב בחופים שדיברנו עליו קודם.

פנחס גרין: בנוסף מצפנו את קו 300 המטר בחוף.

פנחס גרין: תחום האיגוד הוא עד 300 מטר מקו החוף.

פנחס גרין: את הקו הזה אנחנו סימנו עם מצופים, חלקם יהיו מצופים עם פנסים, וזה בנוסף למצופים שהיו בעבר, שרשות הספנות והנמלים הציבה.

פנחס גרין: אנחנו תגברנו את מערך המיצוף הזה, כדי לסמן בצורה הרבה יותר טובה את קו הגבול שבו הסירות לא מורשות להיכנס לתחום של המתרחצים.

תומר רוזנר: אתם אוכפים את זה, את אופני הים?

פנחס גרין: אנחנו בהתחלת הדרך, אבל כן.

פנחס גרין: מי שעושה את זה עד עכשיו זה המשטרה, משטרת הים.

דוד אזולאי: נסתפק בזה.

יוסי ורדי: רגע, את העיקר עוד לא אמרת.

דוד אזולאי: אז תתחיל לסיים, כי אנחנו מוגבלים היום בזמן.

פנחס גרין: לגבי ניהול החופים, צוות עוסק בנושא של אופן תפעול החופים, אבל אנחנו כבר השנה מוציאים חוף אחד כפיילוט למכרז של הרשאה, זה יהיה חוף חוקוק.

פנחס גרין: אפשר לראות פה את התוכנית ואת לוח הזמנים.

דוד אזולאי: זה היחיד שהולך לצאת למכרז או שיש גם חופים נוספים?

דוד אזולאי: אני מדבר על עונת הרחצה הנוכחית.

יוסי ורדי: לא, בנוכחית אין אפשרות.

דוד אזולאי: ולמה זה לא קורה?

דוד אזולאי: בגלל שלא היה לכם מספיק זמן היערכות?

יוסי ורדי: כדי להוציא מכרז לחוף, קודם כל צריך להסדיר עם מינהל מקרקעי ישראל את הזכויות בקרקע.

יוסי ורדי: אתמול קיימנו פגישה אחרי חצי שנה של טיפול מול המנהל עם ירון ביבי, מנכ"ל המנהל.

יוסי ורדי: אני מקווה שסללנו את הדרך להסכם חכירה בין המינהל לבין האיגוד, כזה שיאפשר לנו להוציא מכרזים.

יוסי ורדי: כרגע אין בכלל עוד אפשרות משפטית.

יוסי ורדי: הבעיה השנייה היא הסדרת הסטטוטוריקה.

יוסי ורדי: אין סובב כינרת - גם פה הגענו להבנות עם שמאי אסיף, ראש מנהל התכנון.

יוסי ורדי: צריך לעשות תיקון בתמ"א 13, תוכנית מתאר ארצית לחופים, שתאפשר תוכניות מפורטות למקטעי חוף, שמכוחם אפשר יהיה להוציא היתרי בנייה לאותם דברים שהתוכנית תאפשר.

יוסי ורדי: היום אי-אפשר לעשות במקטעי החוף שום דבר.

דוד אזולאי: מי מוציא את היתרי הבנייה?

דוד אזולאי: איגוד הערים?

יוסי ורדי: לא, הוועדה המקומית שבתחום תכנונה נמצא החוף, בתיאום עם איגוד הערים.

דוד אזולאי: בזמנו דובר שאולי תקום איזושהי ועדה לתכנון ובנייה מרחבית.

יוסי ורדי: לא מצאנו הצדקה לעשות את זה, כי איזה יתרון יש לה בזה?

דוד אזולאי: אני חושב שכדאי לשקול את העניין הזה.

דוד אזולאי: הדברים בעיקר מופנים גם כלפי משרד הפנים.

דוד אזולאי: כדאי מאוד משקול, כפי שהוקם איגוד ערים, גם להקים ועדה לתכנון ובנייה מרחבית, שיהיו מיוצגים בה כל הגורמים באיגוד.

דוד אזולאי: לדעתי זה יכול להיות הרבה יותר יעיל מאשר כל ועדה שעושה לעצמה את הנהלים שלה.

דוד אזולאי: אני בטוח, זה עניין של זמן, שאתם תרגישו את זה בעצמכם, איך שיהיו דברים שונים בין ועדה אחת לבין ועדה שנייה.

דוד אזולאי: ועדה אחת יכולה לתת מענה, לדעתי, לכל הבעיות שעומדות בפני האיגוד.

דוד אזולאי: צריך לחשוב על זה, אולי בחקיקה, אולי ביוזמה של משרד הפנים, אינני יודע, אבל אם האיגוד - אני מאמין שהאיגוד יתפקד כמו שצריך, תוך שנתיים, שלוש הרי כולנו נהיה יותר חכמים על הפעולה הזאת שנעשתה, ואז לדעתי השלב הבא שתצטרכו לעשות זה ועדה מרחבית לתכנון ובנייה, שבה יהיו מיוצגות כל הרשויות שחברות באיגוד.

פנחס גרין: אני דיגלתי פה על חלק מהדברים – תקציב וכולי, שמפורטים גם בחומר שקיבלתם כדי לחסוך בזמן.

פנחס גרין: אני עובר ישר לחסמים, למכשולים ולקשיים.

פנחס גרין: אחד החסמים שיוסי ורדי הזכיר זה הנושא של התכנון הסטטוטורי.

פנחס גרין: למעשה, היום הרבה מאוד מבנים לא חוקיים.

פנחס גרין: אם אנחנו רוצים להוציא חופים כאלה למכרזים מסודרים, אנחנו חייבים להסדיר קודם כל את התשתית הסטטוטורית.

פנחס גרין: כבר היינו בקשר עם ראש מינהל התכנון במשרד הפנים.

פנחס גרין: הכוונה היא לעשות שינוי לתמ"א 13 במסגרת תוכנית מתאר מפורטת חלקית, שזה הליך שהוא יותר מקוצר מהניסיון מאשר שינוי כולל לתמ"א 13, שזה משהו שעלול לקחת שבע, שמונה שנים.

פנחס גרין: הסיכום הוא שאנחנו מתחילים עם השינוי – המהיר יותר נקרא לו, וכשמסיימים אותו, אנחנו נעבור גם לעשות את השינוי הכולל בתמ"א 13, שהיא תוכנית כבר ישנה מאוד.

פנחס גרין: זה יאפשר לנו להסדיר סטטוטורית את מצב החופים, כך שנוכל להוציא אותם למכרז בצורה מסודרת וגם תהיה להם איזושהי תוחלת כלכלית שאנשים יוכלו לגשת למכרז הזה בצורה מכובדת.

פנחס גרין: הפינוי של מחזיקי החופים הקיימים זה קושי, שאנחנו צריכים לראות איך מתמודדים אתו, אם נכנסים למכרזים חדשים.

פנחס גרין: יש פה בעיות גם של השקעות שהשקיעו מפעילי החופים, וצריך לראות איך פותרים את הבעיות.

דוד אזולאי: השקיעו שם בצורה חוקית?

דוד אזולאי: האם יש כאלה שיושבים בצורה לא חוקית?

יוסי ורדי: לא, אין.

פנחס גרין: הם יושבים מכוח הסכם עם הרשויות המקומיות.

יוסי ורדי: לא מדובר במפעילי חוף שהשתלטו על מקטע חוף, כל המפעילים הם מפעילים שיש בינם לבין הרשות המקומית הסכם הפעלה, זיכיון מכוח ההרשאה של מנהל מקרקעי ישראל.

דוד אזולאי: כלומר הם קיבלו את זה בהיתר, ולפנות אותם זה הקושי.

יוסי ורדי: כן.

פנחס גרין: הנושא שמאוד מכביד עלינו זה נושא הביטוח.

פנחס גרין: אף חברת ביטוח בארץ לא מוכנה לבטח את האיגוד ואת רשות הניקוז, שהיא זרוע הביצוע של האיגוד, בגין הפעילות בחופים.

פנחס גרין: זה דבר שיכול למוטט את האיגוד.

דוד אזולאי: למה?

פנחס גרין: כי רמת הסיכון גבוהה, וחברות הביטוח לא מוכנות לקחת על עצמן את כל רמת הסיכונים שיש בפעילות הזאת בחופים, ואנחנו כבר ניסינו את כל הדרכים האפשריות.

פנחס גרין: אנחנו בקשר בעניין הזה עם משרד האוצר ועם ענבל, שמבטחת את משרדי הממשלה.

פנחס גרין: בינתיים עוד אין לנו איזשהו סיכום ברור, אבל אני מקווה שיימצא הסדר, כי אחרת רק הדבר הזה עלול למוטט את האיגוד.

דוד אזולאי: מה נועד הביטוח הזה לכסות?

פנחס גרין: לכסות חבויות, צד ג', אחריות.

יוסי ורדי: נזיקין.

יוסי ורדי: אדם שיבוא לחוף וייפגע מאיזושהי סיבה, גם אם הוא יתרשל בהתנהגותו, ויתבע את האיגוד למחרת.

יוסי ורדי: זה דבר שקורה יומיום.

יוסי ורדי: חס וחלילה טביעה שהופכת לתביעה.

יוסי ורדי: יש פה סוגיות מאוד כבדות מבחינה כספית.

דוד אזולאי: עד הקמת האיגוד, הרשויות לא התמודדו עם הבעיה הזאת?

דוד אזולאי: הרי הבעיה הייתה קיימת גם אז.

יוסי ורדי: נכון.

פנחס גרין: סל הביטוח הכולל של רשות מקומית הוא הרבה יותר גדול.

פנחס גרין: ההיקפים של ביטוח ברשויות המקומיות הם גדולים מאוד, ולחברות לא כל כך שינה אם הן מבטחות עוד מקטע כזה של חוף.

פנחס גרין: היום כשאנחנו מדברים ספציפית רק על ביטוח של הפעילות הזאת, החברות נרתעות.

פנחס גרין: דיברנו עם כל חברות הביטוח בארץ.

פנחס גרין: לא שאנחנו מבינים בביטוח, השתמשנו עם יועצים ביטוחיים שזה המקצוע שלהם, ולא הצלחנו, אפילו לא בפרמיה גבוהה מאוד.

פנחס גרין: אמרנו תקבעו פרמיה גבוהה, הן לא מוכנות בכלל לשמוע.

פנחס גרין: זה משהו שאני מקווה שאפשר יהיה למצוא דרך לפתור את זה יחד עם משרד האוצר.

דוד אזולאי: אז כרגע זה נמצא בטיפול עם משרד האוצר ושלכם?

פנחס גרין: הנושא הרביעי שרשום פה זה סיווג חופים על אחריות המתרחץ.

פנחס גרין: היום החופים מסווגים כחופים שמוכרזים או חופים אסורים ברחצה.

פנחס גרין: תיאורטית, כל החופים שהם לא מוכרזים ולא אסורים לרחצה, הם חופים שהם באחריות המתרחץ.

פנחס גרין: ראינו פסקי דין של בתי משפט, שזה לא בדיוק עומד במבחן בית המשפט.

פנחס גרין: אנחנו סבורים שיש מקום להגדיר באופן מיוחד סיווג כזה של חוף על אחריות המתרחץ, ולקבוע כללים מה צריך לעשות בשביל זה, כי נראה לנו שזה חסר היום, לפי מבחן בתי המשפט.

פנחס גרין: הנושא החמישי זה העברת המקרקעין ממנהל מקרקעי ישראל לאיגוד בדרך של חכירה ארוכת טווח.

פנחס גרין: זה מתבקש, כי אחרת אי-אפשר לצאת למכרז ולהציע למי שניגש למכרז - - -

דוד אזולאי: איפה זה עומד היום?

יוסי ורדי: אני מסרתי, שקיימנו אתמול ישיבה עם מנכ"ל המנהל, ירון ביבי.

יוסי ורדי: אני מקווה שהגענו לאיזשהו מתווה, שצריך לעבור החלטה של הנהלת המנהל ואישור מועצת המנהל, וכידוע לך, המינהל עובד בקצב שאני לא אפרט אותו כאן.

יוסי ורדי: אנחנו נעשה הכל על מנת שזה יתבצע מהר.

דוד אזולאי: אומרים שזה הולך להשתנות – קצב העבודה של המנהל.

יוסי ורדי: זה רק אומרים.

דוד אזולאי: יש להם שר צעיר, אז הוא יותר דינאמי.

דוד אזולאי: ..

משה רוטר: והוא מש"ס, זה לא פחות חשוב...

יוסי ורדי: ברשותך יושב ראש הוועדה, אם אתם תוכלו כוועדה, אתה, לסייע לנו מול המינהל בנושא הזה, זה יקדם אותנו מאוד מאוד מאוד.

דוד אזולאי: אני מציע לך בעניין הזה להפנות אלינו את הבקשה, ואנחנו נפעל בהתאם.

יוסי ורדי: תודה רבה.

פנחס גרין: דבר אחרון זה תיקוני חקיקה.

פנחס גרין: בעקבות הניסיון הקצר שיש עם הפלת החוק, הצטברו כמה רעיונות לתיקוני חקיקה.

פנחס גרין: אני חושב שזה לא המקום פה להרחיב, אנחנו נפעל מול היועצים המשפטיים, גם של הוועדה וגם של משרד הפנים.

דוד אזולאי: אתה מדבר על חוק איגוד ערי כינרת?

פנחס גרין: כן, האמת שגם בחוק לאיסור נהיגת רכבים בחופים.

פנחס גרין: החוק הזה - יש איזושהי הצעת חוק לעשות בו כרגע שינויים; כמו שהסברתי קודם, לכינרת יש בעיה של תנודת מפלס, שרצועה שהיא משתנה, הרוחב שלה משתנה במהלך השנים ובמהלך השנה, כתוצאה מתפעול הכינרת כמאגר מים.

פנחס גרין: החוק מגדיר איסור נהיגת רכב בקו של 100 מטר מקו המים, אז אם קו המים נמצא עכשיו 500 מטר עמוק בתוך הים, לא עשינו דבר בזה.

פנחס גרין: צריך לשנות את הדבר הזה בחוק ולהגדיר שה-100 מטר יהיו מקו המפלס המרבי של הכינרת, ואז נפתור בזה את הבעיה.

דוד אזולאי: לגבי הנושא של תיקוני חקיקה, תנו לעסק לרוץ, הרי עוד לא הייתה לכם עונת רחצה.

יוסי ורדי: כן, זה לא מחר בבוקר.

דוד אזולאי: זה מה שאני אומר, תנו לעסק הזה לרוץ לפחות עונת רחצה אחת.

דוד אזולאי: אחרי עונת הרחצה הראשונה, אני מניח שכולנו, במיוחד אתם, תהיו הרבה יותר חכמים ותדעו מה צריך לתקן.

דוד אזולאי: אני מאמין שאם הדברים הם בסבירות שבאים לתת מענה לכל הבעיות שיצוצו, בוודאי שזה חשוב.

דוד אזולאי: תודה רבה.

דוד אזולאי: חבר הכנסת ציון פיניאין, תושב טבריה, המכיר את הכינרת מקרוב וצופה עליה כל יום, בבקשה.

ציון פיניאן: אפרופו הכינרת, אני זוכר פעם את הכינרת, כשאבא שלי זכרונו לברכה היה אומר לי: בן, לך תביא לי מים מהכינרת, והיינו מחממים ושותים.

ציון פיניאן: איפה הימים ההם?

ציון פיניאן: יש לי כמה שאלות.

ציון פיניאן: היכן עומד השינוי לתמ"א 13?

ציון פיניאן: מה הן בעיות התחבורה?

ציון פיניאן: אני מבין ששלוש סובות יצאו לפעול, ואני שאתם מתכננים עוד חמש.

ציון פיניאן: איפה זה עומד היום?

ציון פיניאן: האם יש בעיות תקציביות או אין?

ציון פיניאן: היושב ראש העיר בעניין המכוניות, הטרקטורונים.

ציון פיניאן: אחד האסונות שם זה המכוניות שחונות, ולצערי גם באישור ובתשלום לפעמים.

ציון פיניאן: איך אתם מתכוננים להילחם בתופעה הזאת?

ציון פיניאן: מה מקורות התקציב, ואם אפשר גם באחוזים – מה נותנות הרשויות, הממשלה, משרד הפנים.

ציון פיניאן: מה הם מקורות התקציב של האיגוד?

ציון פיניאן: מדוע יש 12 חברים באיגוד?

ציון פיניאן: למה יש מספר זוגי ולא אי-זוגי?

יוסי ורדי: זה החוק קבע, אנחנו לא המחוקק.

משה רוטר: כי תמיד אחד לא מגיע לישיבות.

משה רוטר: ..

ציון פיניאן: אני מבין שלגליל התחתון יש כ-10 קילומטרים, האם זה נכון?

יוסי ורדי: לא, 500 מטר, אולי קילומטר, מהגן הרוסי עד מגדל.

ציון פיניאן: כמה יש למגדל?

פנחס גרין: למגדל יש רצועה יותר ארוכה.

ציון פיניאן: ביחד הם 10 קילומטר?

יוסי ורדי: לא, מגדל הוא עד נחל צלמון, הכניסה לבית יגאל אלון, אז מתחיל עמק הירדן צפונה.

יוסי ורדי: מגדל זה למעשה מגנוסר עד הגבול עם גליל תחתון, שזה סוף גן אפרת.

דוד אזולאי: תודה לחבר הכנסת ציון פיניאן.

דוד אזולאי: חבר הכנסת דב חנין, בבקשה.

ציון פיניאן: כטברייני וכימני זה לא נהוג, אבל אני רוצה להודות לידידי דב חנין על העבודה שהוא עשה בכינרת.

ציון פיניאן: אני רוצה לומר לך, איש ימין.

דב חנין: תודה רבה.

דב חנין: אני שמח שיש עכשיו לכינרת ייצוג ישיר בכנסת.

דב חנין: זה מבטיח שבוודאי הנושאים יטופלו בצורה מאוד טובה ונמרצת בכנסת הנוכחית.

דב חנין: אדוני היושב ראש, אני קודם כל מאוד מודה לך על זה שאתה מקיים דיון מעקב כזה באופן מיוחד על נושא הכינרת.

דב חנין: אני רוצה לברך אתכם אנשי איגוד הערים על תחילת העבודה, להביע הערכה לדברים שאתם עושים, ולהציע לכם כמובן את תמיכתנו בכנסת בכל מה שאפשר לסייע.

דב חנין: עד כאן הברכות, ומכאן הרעיונות וההצעות.

דב חנין: נקודת המוצא, שאתם בוודאי רואים אותה בעצמכם – אני רק אומר אותה על מנת שהדברים יהיו רשומים גם בפרוטוקול הדיון בוועדה - הופקד בידיכם אחד מנכסי הטבע והנוף הנפלאים ביותר שיש לנו בארץ הזאת, וכמובן גם גוף מים בעל משמעות מאוד מאוד גדולה.

דב חנין: זאת כמובן אחריות כבדה, אחריות שאת פירות העבודה שלכם, אם הם יהיו יותר טובים או פחות מוצלחים, אנחנו נדע להעריך רק ממבט זמן יותר רחב.

דב חנין: אני משוכנע שבוודאי הדברים נמצאים גם אצלכם, אבל במידה שלא, הייתי מציע לכם ללכת בכיוון הזה.

דב חנין: במידה שכן, אני שמח שזה המצב.

דב חנין: אני חושב שנקודת המוצא שלכם צריכה להיות פיתוח וגיבוש של איזשהו חזון כולל, בתור גוף שאחראי ומופקד היום על הכינרת, איך אתם רואים שהכינרת נראית בעוד שלוש שנים, איך הכינרת נראית בעוד חמש שנים, איך הכינרת נראית בעוד 10 שנים, ואיך אנחנו מהמקום שבו אנחנו נמצאים מתקדמים לאותו מקום שאליו אנחנו רוצים להגיע.

דב חנין: תפיסה כוללת כזאת בוודאי גם תצביע בפניכם ותוכל לעזור לנו לראות איפה הקשיים והחסמים, איפה הבעיות המבניות, במה אנחנו המחוקקים עוד צריכים לעזור לכם, כי אני בטוח שהחוק עשה צעדים מסוימים קדימה, אבל בוודאי ככל שאתם נכנסים ליישום, אתם גם רואים את הקשיים, את הבעיות ואת הדברים שלא הצלחנו לשים אליהם לב בשעת החקיקה.

דב חנין: זה נראה לי דבר מאוד מאוד חשוב.

דב חנין: אדוני היושב ראש, מאוד הייתי שמח שלאחר שיהיה כזה חזון כולל, גם אנחנו נוכל לשמוע אותו, לדון בו ולראות במה אנחנו יכולים להשתלב ולהסתייע.

דב חנין: זה גם עולה מהוראות החוק.

תומר רוזנר: - - -

דב חנין: נכון, זה עולה מהוראות החוק, שמדברות כפי שהיועץ המשפטי של הוועדה, עורך דין רוזנר, בצדק מעיר, שמדבר על תוכנית רב-שנתית, שבמסגרתה המערכת הזאת צריכה לעבוד.

דב חנין: מבחינת העבודה השוטפת שלכם, יש תמיד מתח בין שני דברים.

דב חנין: בגוף שבסופו של דבר פועל על תקציב נתון, בעולם לא אידיאלי, אין לנו כל האפשרויות, אין לנו כל היכולות, יש תמיד מתח בין שני מהלכים.

דב חנין: יש מהלכים, שהם כמובן מהלכים מבורכים, שהם מהלכי עומק, לוקחים איזשהו חוף, מטפלים בו, יוצרים בו תשתיות, מטפלים בו מאל"ף ועד ת"ו והופכים למקום טוב יותר - זאת אופציה אחת.

דב חנין: האופציה השנייה, שנמצאת במתח מול הסיפור הזה, זה מהלכי רוחב, מהלכים שהמטרה שלהם היא ליצור בתוך זמן קצר תחושה, גם תחושה בציבור, שנכנס גורם חדש לתמונה ומתחיל שינוי, מבלי ממש באמת – אני אומר את זה לא רק למען הפרוטוקול, אני באמת מעריך את העבודה של מהלכי עומק, אבל יש גם חשיבות מאוד גדולה למהלכי הרוחב.

דב חנין: יש חשיבות מאוד גדולה ליצירת התחושה הציבורית, שאיגוד הערים כינרת נכנס לתחום, ובמידה שהיו אזורים אפורים בעבר, אזורים של חוסר טיפול, אולי אפילו הזנחה, אולי אפילו הפקרות, יש עכשיו בעל-בית, ובעל-הבית הזה מתכוון להתחיל לעשות את הסדר.

דב חנין: בהקשר של המסר הציבורי הזה, אני רוצה להפנות את תשומת לבכם לסדרי עדיפויות שלי נראים כמאוד חשובים - הם בוודאי נמצאים אצלכם גם כן, אבל יש לכם הרבה מאוד משימות, ולכן אני הייתי מבקש להפנות את תשומת לבכם לנושאים שנראים לי כחבר כנסת מאוד חשובים לציבור.

דב חנין: הנושא הראשון הוא נושא הגדרות והגידור, במיוחד כשאנחנו מדברים על גדרות שהן במקרים רבים בלתי חוקיות ואין להן שום ביסוס בדין, אנשים עשו דין לעצמם, הקימו גדרות ללא היתרים, או במקרה שיש היתרים, עם היתרים לא מספקים ובלתי חוקיים.

דב חנין: הסרת הגדרות זה אחד המסרים הרוחביים החשובים ביותר שאיגוד הערים כינרת צריך לעשות.

דוד אזולאי: על איזה גדרות אתה מדבר?

דוד אזולאי: בתוך המים?

דב חנין: גדרות שנמצאות על החוף ומונעות את המעבר שלי ושלך בתור אזרחים שרוצים לעבור על חופי הכינרת.

דב חנין: בפועל הגדרות האלה היום, לצערנו – אני אומר לצערנו באופן אבסורדי – לא מושלמות, מכיוון שהכינרת הולכת ובורחת לנו, ואז החוף הולך ונחשף, ולכן הרבה פעמים נוצרת אפשרות לעבור על החוף מכיוון שהחוף נכנס לתוך הימה, אבל עדיין על החוף הסטטוטורי יש גדרות שהן גדרות לא חוקיות ומיותרות.

דב חנין: זאת נקודה ראשונה.

דב חנין: נקודה שנייה שמאוד מכאיבה ופוגעת היא הנקודה של דמי הכניסה, וגם כאן, אתם הבאנו לנו טבלה – מרכז המידע והמחקר של הכנסת.

דב חנין: אורי, זאת הזדמנות לחזור ולהודות לך על העבודה.

דב חנין: אורי הביא בפנינו את הטבלה של המחירים שנגבים.

דב חנין: בחלק מהמקומות המחירים האלה נראים לי מופרזים לחלוטין.

אורי טל: הנתונים הם ממשרד הפנים.

דב חנין: אז אם הנתונים הם ממשרד הפנים, הפנייה היא גם למשרד הפנים.

דב חנין: בחלק מהמקומות, קודם כל יש לנו בעיה של חוקיות של אותם דמי כניסה שנגבים.

דב חנין: זו בעיה במישור אחד.

דב חנין: בעיה במישור שני היא איזה סכומים נגבים.

דב חנין: בעיה במישור שלישי היא של מחירי החניה, שלפעמים הם בעצם בפועל מחירי הכניסה לחוף.

דב חנין: כל הנושא הזה מחייב, לטעמי, פעולה מאוד נחרצה ותקיפה של איגוד הערים, שיאמר: מה שהיה, לא ימשיך להיות.

דב חנין: אם הדברים האלה מחייבים כניסה להליכים משפטיים, שיחייבו ושניכנס להליכים משפטיים.

דב חנין: אם הדברים האלה מחייבים התערבות נוספת של המחוקק, אנחנו כאן לעזרתכם.

דב חנין: תודה רבה.

דוד אזולאי: תודה רבה, אדוני חבר הכנסת דב חנין.

דוד אזולאי: מייד אאפשר לכם להגיב, אבל אני רוצה לבדוק נושאים נוספים שלא עלו כאן, ואחד מהם הוא הנושא התקציבי שאמורים האיגודים, הערים השותפות באיגוד והחלק של הממשלה - לא שמענו פירוט האם אכן הועברו התקציבים - - -

רני פינצי: סימן שהכל טוב, אם הם לא הזכירו את זה.

רני פינצי: ..

דוד אזולאי: הלוואי, אני רוצה שזה יהיה כך.

דוד אזולאי: אגיד לך גם למה אני שואל את זה.

דוד אזולאי: אנחנו לא רוצים בעוד שלוש שנים לדון בגירעונות של איגוד ערים כינרת, אתה מסכים אתי, נכון?

דוד אזולאי: אתה מכיר את זה בסבבים השונים פה.

דוד אזולאי: אם נבדוק היום את הנושא ונעקוב אחרי זה, לא נגיע לדיונים האלה.

דוד אזולאי: מיותר לציין, עד כמה חשובה לכולנו הכינרת, שחס וחלילה לא נגיע למצב שאין מי שיטפל במקום הזה, כתוצאה מגירעונות כספיים.

דוד אזולאי: לכן אני רוצה לשמוע – גם דברים טובים צריך לשמוע בשולחן הזה, ואני רוצה לשמוע, אם הגורמים הנוגעים בדבר שחברים באיגוד, כולל משרדי הממשלה, אכן מעבירים את חלקם.

דוד אזולאי: דבר נוסף, אני חושב שקיבלנו כאן רשימה מפורטת של כל החופים.

דוד אזולאי: אורי ממרכז המידע והמחקר עשה פה עבודה יוצאת מן הכלל, ואני מצטרף לברכות.

דוד אזולאי: מותר להגיד מקצת שבחו של אדם, לא את הכל, אבל הוא עושה עבודה נפלאה בהרבה תחומים, וזאת ההזדמנות להודות לו, אבל קיבלנו רשימה שמונחת לפניכם, ולפיה עדיין בהרבה מקומות גובים סכומים גבוהים מאוד בכניסה לחוף, גם עבור רכב וגם עבור אנשים.

דוד אזולאי: יש מה שנקרא חבלי קליטה, ואנחנו מוכנים להבין את זה, אבל אנחנו גם רוצים לשמוע תשובות ברורות בעניין.

דוד אזולאי: אותם אנשים שיושבים בחופים, ואמרתם שזה באישור ולא באיסור, אתם צריכים לפנות אותם.

דוד אזולאי: אם מפנים אותם ומגיעים איתם להבנות, זה דורש פיצוי.

דוד אזולאי: מי מממן את הפיצויים האלה – המנהל, הרשות המקומית שעשתה אתו את אותו חוזה, האיגוד?

דוד אזולאי: אני שואל את זה, מפני שבסופו של דבר זה יבוא מהקופה, מאיזו קופה מישהו ישלם.

דוד אזולאי: אלה דברים שהייתי מבקש לשמוע ולדעת.

יוסי ורדי: אני אנסה להתייחס לדברים גם של חבר הכנסת פיניאן וגם של חבר הכנסת דב חנין, ובוודאי שלך, של חבר הכנסת דוד אזולאי יושב ראש הוועדה.

יוסי ורדי: בחלק מהדברים פנחס ישלים אותי.

יוסי ורדי: ברשותך, יושבים אתנו פה שישה חברי מועצת האיגוד.

יוסי ורדי: אני רוצה להציג אותם: פנחס גרין כבר הציג את עצמו; דני רוטשטיין הוא נציג מועצה אזורית גולן, מנכ"ל המועצה האזורית גולן; דורון קבלי שהוא נציג משרד התיירות; משה פרלמוטר, נציג ציבור גופים ירוקים, החברה להגנת הטבע; סיגל בלומנפלד מהמשרד להגנת הסביבה, מחוז צפון; צבי רבהון ממשרד החקלאות.

יוסי ורדי: נמצאים אתנו גם צביקה סלוצקי, שהוא מנכ"ל רשות ניקוז כינרת, שהיא למעשה זרוע הביצוע של איגוד ערים, וגיורא שחם שהוא למעשה הפרויקטור והיועץ של האיגוד להנעת כל התהליכים שאנחנו מניעים, ונמצא אתנו גם היועץ המשפטי של האיגוד, עורך הדין חיים שטרן.

קריאה: יש פה גם נציג של טבריה, סגן ראש העיר, שמוליק חרמש.

קריאה: וגם נציגה של רשות המים.

קריאה: ..

דוד אזולאי: אתה רואה מה אתה עשית לעצמך?

יוסי ורדי: אני לא עשיתי לעצמי כלום, אני יושב ראש האיגוד, אז הצגתי את חברי האיגוד.

יוסי ורדי: לקחתי על עצמי להציג את חברי האיגוד.

יוסי ורדי: האיגוד נולד לפני 10 חודשים, ואני רוצה פה להגיד, לא כדי להחמיא לעצמנו, שבכל קנה מידה נעשתה פה עבודה מאוד גדולה.

יוסי ורדי: הצוות המצומצם שמניע את העבודה הזאת עשה פה מהלכים מאוד מהירים ומאומצים.

יוסי ורדי: ראינו חלק מהדברים, ואתם מוזמנים כוועדה לבוא ולבקר בסובב כינרת ולראות את זה בעין בלי סיפורים.

דוד אזולאי: אני חייב לציין שזאת פעם שנייה שאתם מזמינים ושההזמנה פתוחה עוד מאז.

דוד אזולאי: בפעם שעברה גם קיבלנו הזמנה, ועוד לא יישמנו אותה.

יוסי ורדי: את זה אתה צריך לקבוע.

דוד אזולאי: בסדר, אני לוקח על עצמי.

יוסי ורדי: אני אתייחס קודם כל לדברים של יושב הראש.

יוסי ורדי: אין ספק שפינוי, בא בצדו פיצוי.

יוסי ורדי: זאת שאלה שאנחנו נצטרך להתמודד איתה.

יוסי ורדי: ההיבט התקציבי הוא כמובן חלק מזה.

יוסי ורדי: אין לי היום תשובה להגיד, כי אני גם לא יודע על איזה היקף מדובר, אז ההתייחסות תהיה ספרותית ולא מהותית, אבל אנחנו מודעים לנושא ומבינים.

דוד אזולאי: היו כבר פינויים בפועל?

דוד אזולאי: היה משא ומתן?

יוסי ורדי: לא.

יוסי ורדי: אם היה פינוי, זה מכוח צו של בית משפט, כתוצאה מסילוק יעד או תביעה של המנהל.

יוסי ורדי: לא שייך לאיגוד, לא מתקופתו, משפטים שנמשכים מספר שנים אחורה, וגם אין ללמוד מזה קדימה, לדעתי.

יוסי ורדי: אני אתייחס לנושאים שהעלה חבר הכנסת ציון פיניאן, חברנו הטוב.

יוסי ורדי: שינוי לתמ"א 13 - גם כאן אני פונה אליך כיושב ראש הוועדה, מנהל התכנון עובד בקצב שלו, לנו אין זמן.

יוסי ורדי: אנחנו חייבים להניע את התהליך של תיקון לתמ"א 13, שיאפשר לנו תוכניות מפורטות על אותם מקטעי חוף.

יוסי ורדי: פה הכתובת כמובן היא משרד הפנים.

יוסי ורדי: יושב פה רני פינצי.

דוד אזולאי: מי זה יושב ראש הוועדה לתכנון ובנייה ארצית היום?

יוסי ורדי: היושב ראש הוא השר, ממלא מקומו המנכ"ל ומנהל מנהל התכנון זה שמאי אסיף, אבל זה באחריות מלאה של משרד הפנים, וזאת באמת הזדמנות לפנות פה לרני לסייע לנו לקדם את התהליך.

יוסי ורדי: אנחנו חושבים שהוא חיוני לכל התהליך שדיברנו עליו פה והצגנו פה, כי בלי תשתית סטטוטורית נמשיך לדבר ולא נוכל לעשות דבר.

קריאה: הכל ייתקע.

יוסי ורדי: נכון.

יוסי ורדי: הנושא השני זאת השאלה של תקציב לתשתיות, ובראשו הנושא של הסדרת הכניסות והיציאות לחופים, הסובות.

יוסי ורדי: יושבת פה קרן מאגף התקציבים.

יוסי ורדי: בסיוע גדול מאוד של משרד התחבורה קיבלנו הרשאה תקציבית ל-12 מיליון שקל לביצוע שלושת הסובות.

יוסי ורדי: אני יכול לבשר לכם שנבצע אותם על פי כל מה שצריך, ועוד תהיה בידינו יתרת תקציב לבצע המשך עבודות.

יוסי ורדי: אנחנו נצטרך עוד סכום דומה כדי לבצע את שאר הסובות.

יוסי ורדי: זה כרגע נמצא בתכנון, אני לא רוצה לזרוק מספרים לא בדוקים ולא נכונים.

צביקה סלוצקי: מדובר ב-27 מיליון שקל לפרויקטים זמינים.

יוסי ורדי: אז יש לנו אומדן ראשוני מה שנקרא, לא אומדן מתכנן כתוצאה מכתב כמויות.

יוסי ורדי: אנחנו נצטרך את הסיוע של הוועדה ושל חברי הכנסת לגייס את התקציב הזה ממשרד התחבורה, כי זאת תשתית בסיסית.

יוסי ורדי: אני לא חושב שצריך להמשיך פה ולפרט.

יוסי ורדי: את שאלת אכיפת החוקים אני אשאיר להתייחסותו של פנחס.

יוסי ורדי: באשר לשאלת התקציב, בחוק – והכוונה גם בהחלטת הממשלה, שכתוצאה ממנה התחיל תהליך חקיקה - ישנה תקנה תקציבית דרך משרד הפנים, תקציב האיגוד.

יוסי ורדי: הוא עומד על כתשעה, עשרה מיליון שקל, אבל אתם יודעים שאנחנו בעתות של צמצומים, אני לא יודע מה יהיה, קיצוצים, אבל זאת המסגרת.

יוסי ורדי: בנוסף לזה, המקורות הנוספים זה תשלום של זכיינים שיזכו במכרזים ויצטרכו לשלם לאיגוד על פי תנאי המכרז מה שייסגר.

יוסי ורדי: זה כרגע בבדיקה כלכלית, בהכנה, תהליכים מאוד מורכבים, וזה למעשה התקציב שיעמוד לאיגוד.

דוד אזולאי: נכון להיום משרד הפנים העביר?

יוסי ורדי: משרד הפנים, עומד ומעביר מה שצריך, אין לנו בעיה עם משרד הפנים.

דוד אזולאי: אני שמח לשמוע.

יוסי ורדי: על השאלות של חבר הכנסת דב חנין אענה בקצרה.

יוסי ורדי: אנחנו כבר קיימנו דיון ראשון במועצת האיגוד על חזון לכינרת, ואנחנו רואים בזה בהחלט אתגר גדול.

יוסי ורדי: זה לא דבר שאנחנו מפתחים במספר חודשים, אנחנו רוצים לפתוח את הדיון הזה ולתת לו אינפוטים של מומחים מתחומים שונים, אבל בהחלט איגוד ערים כינרת רואה את עצמו לא רק מפתח חזון, אלא גם עומד מאחוריו.

יוסי ורדי: זאת המטרה שלנו, ואנחנו בכיוון הזה.

יוסי ורדי: לגבי גדרות, אני מציע שפנחס יתייחס, זה קשור לאכיפה.

יוסי ורדי: מחירי כניסה לחופים זה נושא שגם הוא אכיפה בסופו של דבר.

יוסי ורדי: אני רק רוצה לציין כדי שיהיה ברור, שאנחנו אומרים באיגוד ערים כינרת דבר מאוד חשוב, והתחלנו לעסוק בהכנת טיוטה, היועץ המשפטי שלנו, עורך הדין חיים שטרן עוסק בזה, חוק עזר לתפעול חניון חוף.

יוסי ורדי: עד היום חניון החוף על המקטע גובה כסף מכוח חוק עזר להעמדת רכב וחנייתו, וכידוע לכם, להוציא רשיון עסק למגרש חניה זה בדיוק כמו להוציא רשיון עסק למגרש חניה ברחוב אבן-גבירול בתל-אביב.

יוסי ורדי: הוא צריך להיות מגודר וכן הלאה וכן הלאה, וכל מיני דרישות של בטיחות וביטחון, ואני לא אכנס לזה.

יוסי ורדי: זה לא מתאים לחופים, זה מתאים לרחוב בתל-אביב או בעיר, ולכן אנחנו חושבים שכדי להסדיר גם את התפעול ואת החניה ואת כל השירותים שצריך לתת, מה בתשלום ומה לא בתשלום, צריך לכנס לחוק עזר לתפעול חניון חוף.

יוסי ורדי: זה מנוגד ולא מתאים לים תיכון, כי בים תיכון בא אדם לכמה שעות, משחק מטקות, משתזף והולך הביתה.

יוסי ורדי: פה באה משפחה לשלושה ימים, מקימה אוהל, מקימה התנחלות עם ילדים, עם בשר, עם מנגל, צריך אמצעי קירור.

דב חנין: קוראים לזה היאחזות.

דב חנין: ..

יוסי ורדי: וההיאחזות במקרה הזה היא חוקית, ואנחנו מעודדים ורוצים שעם ישראל יבוא.

יוסי ורדי: אני דיברתי על התנחלות, לא על מאחז בלתי חוקית.

יוסי ורדי: אני מכיר את ההבדל...

יוסי ורדי: אנחנו מעונינים שאנשים יבואו, אבל כדי שהם יבואו, צריך לתת להם תשתית ושירותים.

יוסי ורדי: בכל העולם, עבור שירותים בסיסיים המדינה תומכת וכל השאר מקבל השירות משלם.

יוסי ורדי: זה חלק מההסדרה שעליה אנחנו מדברים, שהיא לא פשוטה.

יוסי ורדי: חלק מהאכיפה שאנחנו צריכים לעשות והתחלנו, בצורה צנועה, אנחנו בתחילתה של דרך ארוכה – זאת גם האכיפה של המחירים שגובים בכניסה וגובים אך ורק על כלי רכב, מכוח חוק עזר של העמדת רכב, לא גובים עבור כניסה רגלית.

יוסי ורדי: זה יוצר בעיה בטיחותית אחרת.

דוד אזולאי: יוסי, אני לא מסכים אתך.

דוד אזולאי: אני מבקש שתבדוק את עצמך.

דוד אזולאי: אני מודיע לך שישנם מקומות לפי הנתונים שיש בידינו, שגובים כניסה גם עבור הולכי רגל, וזה בניגוד לחוק.

דוד אזולאי: כדאי שתדע את זה.

יוסי ורדי: אני יודע, ואני מחזיק את החומר שמשרד הפנים נתן.

יוסי ורדי: אם בחוף פרטי שנקרא חוף התכלת גובים דמי כניסה - -

דוד אזולאי: אני לא מדבר על חוף פרטי, אני מדבר על חוף מוכרז של כמה רשויות, שגובים בו כסף לא עבור חניה.

צביקה סלוצקי: יש תופעות כאלה, בלתי חוקיות.

יוסי ורדי: אני מסכים.

יוסי ורדי: כדי לדעת את זה, מישהו צריך להתלונן, ואנחנו צריכים להפעיל אכיפה, אבל זה בהחלט אתגר.

דוד אזולאי: אני חושב שבמסגרת של הפקחים, הנושא הזה חייב להיבדק ולתת מענה.

יוסי ורדי: מקובל.

דוד אזולאי: יש דברים, שאתה יודע, אנחנו מבינים שהם במסגרת חבלי הקליטה, אבל העניין הזה, מן הראוי לדאוג לכך.

דוד אזולאי: עזוב את הרשימה שיש לך פה, תעשה אתה בדיקה באופן אישי, ואתה תגלה שהדברים הם יותר ממה שכתובים פה.

דוד אזולאי: אם תרצה דוגמאות, אשמח להראות לך.

יוסי ורדי: הבעיה היא לא הדוגמאות, הבעיה היא איך להתמודד עם זה.

יוסי ורדי: יש פה הרבה שאלות, שאני לא אלאה אתכם כרגע לגביהן, כי על הנייר הכל מסתדר.

יוסי ורדי: אבל חברים טובים, אדם שלא רוצה לשלם עבור חניה, משאיר את הרכב על הכביש הראשי, הולך ברגל, אז יש תאונה ואז הוא נהרג, אז מי אחראי?

יוסי ורדי: הדברים לא פשוטים.

יוסי ורדי: פה סביב השולחן זה מסתדר על-הכיפאק.

פניה קירשנבאום: אבל מה זה קשור לחניה, לעלות של חניה, לעלות של הכניסה לחוף?

פניה קירשנבאום: זה בלתי חוקי וזה בלתי חוקי, אבל מה זה קשור לחניה?

יוסי ורדי: אני אומר שאדם שלא מוכן או לא רוצה וחושב שיש לו חלופה להשתמש בשירותי חוף ללא תשלום, מה הוא עושה?

יוסי ורדי: הוא לא נכנס עם הרכב לחניון החוף ולא משלם, אלא משאיר את הרכב על הכביש הראשי.

פניה קירשנבאום: אנחנו עוד מעט נגיע לזה שהבעיה הכי גדולה שלנו היא במערכת החינוך, כי אנחנו לא מחנכים את האנשים כמו שצריך, אבל כרגע לא זאת הבעיה שדנים בה סביב השולחן.

דוד אזולאי: אני מקבל את הדברים, שהנושא ייבדק ויינתן לו מענה.

דוד אזולאי: אני מקווה שבישיבה הבאה שתהיה על איגוד ערים כינרת, הנושא הזה בכלל לא יעלה, כי זה יהיה ברור ומובן שכך צריך לנהוג.

יוסי ורדי: אני בהחלט רוצה להודות - פה יושב חבר הכנסת דב חנין וחבר הכנסת אופיר פינס-פז שלא נמצא פה, שהיו הדוחפים והמולידים של החוק הזה.

יוסי ורדי: לכינרת מגיע חוק.

יוסי ורדי: תודה רבה.

דוד אזולאי: תודה רבה, אדוני.

דוד אזולאי: נציגי משרד הפנים, אני הייתי רוצה לשמוע את ההתייחסות שלכם לגבי בקשתו של היושב ראש בעניין תמ"א 13.

דוד אזולאי: איפה העניין עומד ומה עושים כדי לקדם את זה?

רני פינצי: אני אבדוק את זה עם שמאי, כי זה מתחום עיסוקיו של שמאי אסיף ממנהל התכנון.

רני פינצי: אני אבדוק ואני אמסור תשובה לוועדה.

דוד אזולאי: תודה רבה.

דוד אזולאי: מה לגבי סיווג החופים?

יוסף עמר: אנחנו לא מאשרים סטטוס חוף לא מוכרז, כי סטטוס חוף לא מוכרז דומה למצב של חניון שמזמין ציבור בלי לספק שירותי הצלה, ולכן או שהמקום הזה יהיה מוכרז לרחצה וייתן שירותי הצלה - - -

דוד אזולאי: אם מציבים שלט שהרחצה אסורה במקום הזה ואין מציל, זה עונה על הדרישה?

יוסף עמר: זה גם לא יענה, כי האיסור חייב שייעשה על פי נוהל הערכת סיכונים לוודא שכן קיימת סכנה ספציפית ישירה או צפויה סכנה לחיי המתרחץ.

יוסף עמר: במידה שלא קיימת סכנה ותנאי הרחצה בסדר, צריך להוכיח שבאמת קיימת סכנה.

יוסף עמר: איך קובעים שהמקום הזה אסור לרחצה או מסוכן לרחצה?

יוסף עמר: צריכים לעשות הערכת סיכון, לוודא שקיימים סיכונים בחוף הרחצה, אבל להזמין את האנשים להתרחץ במקום ולהגיד להם שזה באחריותם?

יוסף עמר: אנחנו לא נאשר דבר כזה.

קריאה: זו גזירה שהציבור לא יכול לעמוד בה.

יוסף עמר: לא נאשר דבר כזה.

חיים שטרן: יש פסיקה, בשלב זה זה תקדים, שבה נקבעה אחריות גם בחופים שהם משולטים וגם בחופים שהם חופים שאסורים לרחצה, דהיינו חופים בלתי מוכרזים, של הרשות המקומית ושל המתפעל בעת פטירתו של אדם עקב טביעה, גם כאשר הוא היה משולט וגם כאשר היו שם שלטים שזה חוף רחצה בלתי מוכרז.

יוסף עמר: מה שהוא אומר נכון, אבל השופט העיר הערה ואמר שהיה עדיף שיכריזו עליו מקום מוכרז לרחצה.

דוד אזולאי: אני רוצה לשמוע את דעתו של היועץ המשפטי של הוועדה.

תומר רוזנר: בנושא של חופי הרחצה, החוק מבחין בין שלושה סוגים של חופים: החופים המוכרזים, שהם חופי הרחצה שבהם על הרשות המקומית לספק שירותים בסיסיים, ואם היא מספקת שירותים מיוחדים, צריך אישור וכולי; החופים האסורים לרחצה, שבהם חל איסור לשימוש כלשהו בחוף הרחצה; וסוג שלישי שהוא לא זה ולא זה, כלומר: שהוא לא חוף שהוכרז כאסור לרחצה ולא חוף שהוא חוף מוכרז.

תומר רוזנר: מר גרנר יכול לתת את הנתונים בצורה יותר מדויקת ממני, בכינרת כ-16 חופים מוכרזים, שהם מהווים שטח מאוד מאוד קטן מרצועת החוף.

פנחס גרין: 26.

תומר רוזנר: 26, מתוך ה-55 קילומטר של חוף הכינרת רק קילומטר וחצי הוא חוף מוכרז.

תומר רוזנר: כ-26 קילומטר, כמחצית השטח של הכינרת הוא חוף אסור במפורש לרחצה, לפי הצו של שר הפנים.

דוד אזולאי: זאת לא פרצה שקוראת לגנב?

תומר רוזנר: לפי מיטב ידיעתי, לפחות לפי הצהרותיו של שר הפנים לשעבר, הנושא הזה היה נתון לרפורמה, וכדאי לשמוע את מי שאחראי לזה במשרד הפנים.

תומר רוזנר: הייתה כוונה לחסל את" המעמד השלישי" הזה של לא כזה ולא כזה ולהחליט או שזה חוף אסור או שזה חוף מותר.

תומר רוזנר: אני לא יודע איפה עומדת הכוונה הזאת, על זה יכול מר גרנר לתת לנו יותר פרטים לגביה.

תומר רוזנר: הבעיה עליה הצביע עורך דין שטרן היא בעיה שהיא חריפה מאוד בים כינרת, היא קיימת גם בים תיכון.

תומר רוזנר: למעשה, יש מקומות שבהם החוף הוא לא חוף מוכרז ולא חוף אסור, כמו שאמרנו, ובנוסף לזה יש שם גם חוף שניתנים בו שירותים לקהל, יש מתפעל של החוף והוא נותן סככות.

תומר רוזנר: אין מציל, ואומרים למתרחצים: אסור לכם להתרחץ כאן כביכול, אבל כולם יודעים שזה למעשה חוף שאנשים נכנסים בו למים, כי אף אחד לא יכול למנוע מהם לעשות את זה.

תומר רוזנר: יש כאן גם איזשהו מצב, שבו יש כמעט הטעיה הציבור, ולכן בית המשפט אמר שאי-אפשר לקחת חוף שבו יש מתפעל שנותן שירותים לציבור ולהגיד: אתה תתרחץ על אחריותך.

תומר רוזנר: הבעיה היא של הרשויות המקומיות, ובמקרה של הכינרת, אכן הבעיה היא של איגוד ערים כינרת.

תומר רוזנר: איגוד ערים כינרת צריך לפעול מול משרד הפנים, כדי לשנות את צו מקומות רחצה כך שאותם חופים שאסורים לרחצה ומסוכנים יוכרזו כמסוכנים איפה שעוד לא הוכרזו, ואותם חופים שבהם בפועל ניתנים לציבור שירותים ולמעשה הציבור, אפשר לומר מוטעה לחשוב, שמדובר בחוף שיש בו אפשרות להתרחץ, אותם חופים יוכרזו, ואז אותם מפעילי חופים שבהם היום לא ניתנים שירותי הצלה וכולי, אותם מפעילים יצטרכו לתת שירותים שהיום לא ניתנים בחופים.

תומר רוזנר: הכדור במגרשו של משרד הפנים.

פנחס גרין: זאת אחת הבעיות, שחברות הביטוח לא מוכנות לבטח.

קריאה: בצדק.

דוד אזולאי: אשר גרנר, אני מציע שתבדקו את העניין הזה.

דוד אזולאי: זה לא אמור רק לגבי הכינרת, זה בטח משליך על חופים אחרים.

דוד אזולאי: אולי כדאי שתגמרו את הסיפור הזה במשרד.

יוסף עמר: פנו אלינו כבר בעניין הזה.

יוסף עמר: כבר קבענו פגישה עם האיגוד בנושא הזה, ואנחנו ניתן את התשובה.

אשר גרנר: הנושא הזה, יש לנו בעיה.

אשר גרנר: יש עיקרון של הכיס העמוק, כי היום בפסקי בית המשפט בהיבט הזה של החופים המצב הוא בעייתי מאוד, ולכן כפי שתומר אמר, יש לנו בעיה רצינית.

אשר גרנר: ברגע שיש חניון שמזמין אנשים להגיע לחוף הזה ואין שירותי הצלה, בסופו של דבר בית המשפט מוצא אותנו חייבים.

אשר גרנר: אנחנו לא יכולים לאפשר את זה.

אשר גרנר: לכן בעבר הכרזנו על מקומות שהם חניונים שאין שם שירותי הצלה, ומבחינתנו הם אסורים לרחצה.

אשר גרנר: ישנה בעיה, שאנחנו לא יכולים להתעלם ממנה.

אשר גרנר: אכן איגוד ערים כינרת העלה את הנושא הזה בפנינו.

אשר גרנר: אנחנו גם לא יכולים להתעלם מהבקשה שלהם.

אשר גרנר: אנחנו נשב ביחד ונדון בזה, או שדווקא הייתי רוצה את הסיוע גם של הוועדה הנכבדה הזאת בהיבט האחר, שאולי בחקיקה מסוימת תיקבע גם אחריות של המתרחץ שנכנס למקום שלא הוכרז, שיידע המתרחץ שיש לו אחריות על עצמו.

אשר גרנר: בחקיקה זה לא נותן מענה.

אשר גרנר: רצינו לעשות שינוי בצו הסדרת מקומות רחצה, שיש פה אחריות למתרחץ.

דוד אזולאי: למה אתם לא יוזמים את החקיקה הזאת במשרד?

אשר גרנר: אנחנו יזמנו, חבר הכנסת דב חנין מכיר את הנושא, גם בהיבט האחר, ואני אשמח לקדם את זה.

תומר רוזנר: אבל למה אתה לא עושה להפך?

תומר רוזנר: מדוע אתה לא מכריז על אותם חופים שיש בהם חניונים כחופי רחצה מוכרזים, שתחייב את המפעילים לתת שירותי הצלה?

אשר גרנר: זאת שאלה מצוינת.

אשר גרנר: יבואו החבר'ה של האיגוד ויגידו: אין לנו תקציבים.

קריאה: יש תקציבים.

אשר גרנר: אין לנו אפשרות להעסיק מצילים, עלויות אחזקת חוף הן למעלה ממיליון שקל וחצי לשנה.

תומר רוזנר: אבל המצב הקיים הוא בלתי נסבל.

דוד אזולאי: אשר, אנחנו הפסקנו להיות עובדים סוציאליים.

אשר גרנר: אנחנו צריכים גם להגן על הציבור.

דוד אזולאי: דיברתי כרגע עם חבר הכנסת דב חנין.

דוד אזולאי: אני שומע שהחוק הונח בשנית בקדנציה הנוכחית.

דוד אזולאי: אני מבקש ממנו להעלות את זה, ויחד אתכם ננסה להעביר את זה לוועדת שרים לענייני חקיקה, מפני שאני חושב שהנושא הוא מאוד מאוד חשוב.

דוד אזולאי: אני חושב שמדובר פה גם בפיקוח נפש, מפני שברגע שהחוק הזה יוסדר, נחסוך גם בחיי אדם, כדי שחס ושלום לא ייגרם נזק.

דוד אזולאי: אשר, אני מציע שבעניין הזה תהיה בקשר עם דב חנין, אפשר לסגור את זה, בסדר?

אשר גרנר: אין בעיה.

יהודה גליקמן: שמי יהודה גליקמן, אני מרמת הגולן.

יהודה גליקמן: אני פעיל כמה שנים בנושא החופים, ואני מברך על כל החלק הארוך טווח, כמו שחבר הכנסת הנכבד דב חנין אמר, אבל כל הלחץ הציבורי ליצירת איגוד ערים כינרת היה בגלל הטווח הקצר.

יהודה גליקמן: בטווח הקצר, האזרח שמגיע לכינרת לא מרגיש כלום.

יהודה גליקמן: הוא משלם הרבה יותר ממה שהוא צריך, הרבה יותר, גם האיגוד עצמו, שמוסמך לגבות היום רק אגרת חניה לפי חוק עזר, מנחה את המפעילים שלו - וחברים, לא מדובר פה על פרטיזנים, אלא על מפעילים של האיגוד, גובים יותר מהמותר.

יהודה גליקמן: חוק עזר עירוני הקיים – גם אם מליאת המועצה אישרה חוק עזר והוא לא עבר ברשומות, הוא לא נכנס לתוקף.

יהודה גליקמן: היום בכינרת יש הבדל בין מועצה אזורית גולן לבין מועצה אזורית עמק הירדן, מותר לגבות רק סכום של בין 45 ל-55 שקלים לרכב, ופה כתוב 70 שקלים.

יהודה גליקמן: לא יכול להיות שמוסד לאומי כביכול איגוד ערים, לא מועצה מקומית, פועל או מנחה את המפעילים שלו בניגוד לחוק.

יהודה גליקמן: שיאשרו חוק עזר כזה או אחר, ייכנס לתוקף ויהיה מותר.

דוד אזולאי: דיברנו על זה, ואני מקווה שהנושא יבוא על פתרונו.

דוד אזולאי: מר דני רוטשטיין, בקצרה בבקשה.

דני רוטשטיין: בקצרה מאוד.

דני רוטשטיין: אני חושב שהדבר הכי חשוב שנאמר כאן זה מה שאמר חבר הכנסת חנין בנושא של החזון, ובו אנחנו עוסקים באיגוד.

דני רוטשטיין: אני אומר שזה הדבר הכי חשוב מבחינתנו, כי במסגרת החזון אנחנו צריכים לתת את האופי הנכון לכל מקטע חוף כדי לתת את השירות הנכון ואת הסל הנכון לכל האוכלוסייה שיש במדינה, כי כל אחד רוצה משהו אחר.

דני רוטשטיין: אחד רוצה משהו הכי עממי ואחד רוצה עם כל מיני סיפורים ואגדות מסביב.

דני רוטשטיין: זה דבר שאי-אפשר לגמור אותו ביום אחד או בעונה אחת, ואני חושב שמהסיבה הזאת אנחנו חייבים למצוא את הדרך כדי להוריד מאתנו את סד המכרזים לפחות לאורך שנתיים, כדי שנוכל לעשות את העבודה כמו שצריך, כי להחליט על החופים – כולכם מכירים את החופים כפי שהם היום, ברור שצריך לעשות שינוי רדיקלי בכל העניין הזה, וזה לא דבר שאפשר לעשות אותו ביום אחד, צריך להשקיע המון המון מחשבה איך יהיה כל חוף בכינרת.

דני רוטשטיין: זה מתחבר לנושא של החופים המוכרזים ולא מוכרזים.

דני רוטשטיין: עם כל התקציב שהאיגוד מקבל, להתחיל להחזיק חופים מוכרזים שמישהו יממן אותם - אין היום מישהו שיעשה את זה במצב הנתון.

דני רוטשטיין: אפשר יהיה לעשות את זה אחר כך, כשלכל חוף יהיה הבסיס הכלכלי שלו, ואז גם כמובן נוכל להפסיק להיות עובדים סוציאליים בעניין הזה.

דני רוטשטיין: שיהיה ברור לגמרי, שכל המפעילים שאנחנו עכשיו מדברים על פינוים בצורה כזאת או אחרת ומהר לעשות את המכרז, לפחות בשטח מועצה אזורית גולן כולם הגיעו לחופים כחוק.

דני רוטשטיין: אלה יישובים שלמים שנמצאים שם, או מפעילים מתוך היישובים, והם קיבלו את כל האישורים.

דני רוטשטיין: כמובן שאם החוק בסיכומו של דבר יגיד שאין ברירה וצריך לעשות מכרז, יהיה מכרז, רק צריך בעניין הזה להתייחס בכל הכבוד הראוי, כדי שמי שיושב במקום כחוק במשך 20, 25, 30 שנה, גם יוכל לצאת משם בצורה מכובדת.

דורון קבלי: בהמשך לשאלתו של חבר הכנסת חנין בנושא התכנון העתידי של פיתוח חופי הכינרת והתשובה של מר ורדי ודני, אני אוסיף שהאיגוד נותן דעתו למציאת פתרונות בזמן אמיתי לתכנון עתידי לשינויים בהרגלי הנופש של ציבור המבקרים הישראלים ומחוץ לארץ.

דורון קבלי: אנו ערים למגמה העולמית של ביקוש לתיירות אקולוגית חזרה לטבע, וברור שגם המצב הכלכלי של השנה האחרונה משנה את הרגלי הצריכה של הציבור.

דורון קבלי: אנחנו מאמינים שתגדל הדרישה לאזורי קמפינג מוסדרים ולכינרת יגיעו יותר ויותר מבקרים.

דורון קבלי: חשיבות האיגוד היא גם בתכנון, הכוונה וביצוע של מה שציינתי, קרי: בחוקים מסוימים אנחנו נתכנן אזורי קמפינג ואחרים בפעילות ימית, רחצה ואירועי מוסיקה.

דורון קבלי: מאחר שלנו יש האפשרות לבצע וליישם באופן כולל, היישום יהיה כך שקהלי היעד באזור אחד לא יפריעו לקהלי היעד באזור אחר, וכך כולם יוכלו ליהנות.

סיגל בלומנפלד: חשוב לי לחדד נקודה אחת מנקודת מבטו של המשרד להגנת הסביבה, בכל הקשור להזמנת הציבור לאותם חופים שיש להם מעמד בעייתי.

סיגל בלומנפלד: בשלוש השנים האחרונות המשרד מממן תוכנית בכינרת, שבה הוא מנקה את החופים ומציב תשתיות – כל זה במסגרת החלטת ממשלה לחיזוק הצפון.

סיגל בלומנפלד: אני חושבת שהמשרד שלנו לא היה ער לעובדה שאנחנו במשך כמה שנים מציבים תשתיות בעלויות מאוד גבוהות, מנקים את החופים, מזמינים את הציבור לבוא, כשבעצם מעמד החופים הוא מעמד בעייתי ויש פה סיכון משפטי שלא היינו ערים לו.

סיגל בלומנפלד: הזדרזנו לשמור על משאב הטבע, על הכינרת, כשלא היינו ערים לזה, וזאת סוגייה משפטית שאנחנו חייבים לפתור אותה כמה שיותר מהר.

דוד אזולאי: לשם כך אתם היועצים המשפטיים תשבו עם היועצים המשפטיים של המשרדים הנוגעים בדבר.

דוד אזולאי: תגיעו לפתרונות, ואנחנו רק נשמח ונברך על כך.

עותמן וג'די: שמי וג'די מחוף כינר.

עותמן וג'די: רציתי להעלות את הסוגייה של שירותי המצילים.

עותמן וג'די: חוף כינר הוא חוף לציבור הדתי, חוף מוכרז.

דוד אזולאי: ציין שזה החוף הנפרד היחיד בכינרת.

קריאה: יש בטבריה.

דוד אזולאי: ושם גובים כסף בניגוד לחוק, אדוני סגן ראש העיר בטבריה, אתה יודע, נכון?

משה רוטר: אבל זה לא בתחום השיפוט שלו.

דוד אזולאי: אני לא עומד לערוך על זה דיון, רק הבאתי את זה כהערת ביניים.

וג'די עותמן: מכיוון שהחוף מוכרז לציבור הדתי, הוא סגור בשבתות ובחגים כמובן.

וג'די עותמן: עיקר העבודה היא בין הזמנים, שזאת תקופה מאוד מאוד קצרה, בניגוד לשאר החופים.

דוד אזולאי: בין הזמנים זאת התקופה שבין תשעה באב לבין ראש חודש אלול, אלה שלושה שבועות.

וג'די עותמן: אנחנו מחויבים בארבעה מצילים, שני מצילים בחוף הנשים ושני מצילים בחוף הגברים, וזאת עלות בלתי אפשרית.

וג'די עותמן: אנחנו לא עומדים בעלויות של המצילים.

וג'די עותמן: זאת בעיה מאוד רצינית.

דוד אזולאי: כינר נמצא באיגוד, נכון?

פנחס גרין: כן.

דוד אזולאי: אני לא רוצה להיכנס בעובי הקורה בעניין הזה כרגע, אבל יש בעיה אמיתית לציבור החרדי, שדורש חוף נפרד, ובעצם האלטרנטיבה היחידה שיש לו זה כינר או טבריה, ובכל מקום גובים סכומים לא מבוטלים, גם בטבריה וגם בכינר.

דוד אזולאי: יוסי ורדי, אני פונה אליך ומבקש שתסב את תשומת לבך לעניין הזה.

דוד אזולאי: אני אשמח להיות לעזר בנושא הזה.

דוד אזולאי: אם משרד הפנים צריך לעשות משהו בעניין, אני מוכן גם בזה לסייע, כי אני חושב שהנושא חשוב.

דוד אזולאי: אי-אפשר להפקיר קהילה כזאת.

דוד אזולאי: אתה יודע, אתה רואה אותם בעונה מציפים את המקום.

יוסי ורדי: בהחלט.

גיורא שחם: רציתי להעיר הערה בעניין איסורי רחצה והתרת הרחצה, מפני שזה נושא מהותי עבור מיליון ורבע נופשים שבאים לנפוש סביב הכינרת.

גיורא שחם: התוכנית כרגע היא שבכל חוף שמוצע לשדרוג, חוף מוסדר שייצא גם במסגרת מכרזי הזיכיון, חובת הזכיין תהיה להעמיד שירותי הצלה, וזה לא משנה כמה זה יעלה.

גיורא שחם: זה יהיה בסופו של דבר עניין כלכלי לתת לו את התוכן הכלכלי.

דוד אזולאי: זה נושא שצריך לחשוב עליו, אם אני מוכן להטיל את שירותי ההצלה על אותו זכיין, אולי זה ייראה כמו הקיוסק שלו שם.

גיורא שחם: לא, הכל יהיה על פי סל שירותים ועל פי קריטריונים.

גיורא שחם: עשינו את הבדיקות הכלכליות.

גיורא שחם: שירותי ההצלה זה הדבר הבסיסי, שמחייב בתוך סל השירותים שאותו זכיין יצטרך להעמיד - - - הבעיה היא לא שם, היא גם לא במקומות שבהם יש סיכון למתרחץ.

גיורא שחם: שם מוצבים שלטים, שכתוב עליהם "הרחצה אסורה", "הרחצה מסוכנת", וחובת האיגוד להפעיל את מערך הפיקוח שלו כדי למנוע, חס וחלילה, סכנה.

גיורא שחם: הבעיה הגדולה, שהיא בערך ב-60% מהחופים של הכינרת, שהחופים הם חופים נפלאים, אין בהם שום סכנה, אבל עדיין אין שם שירותי הצלה, כי הם חופים פתוחים בכלל.

אשר גרנר: איך אתה יודע שאין בהם סכנה?

גיורא שחם: על פי ההמלצות שלהם, נערך דוח עם חוות-דעת של יועץ בטיחות שאמר: החוף הזה מסוכן, החוף הזה לא מסוכן.

אשר גרנר: נכון לאתמול, לא נכון להיום.

גיורא שחם: הוא גם נתן את הצפי לאחד באוגוסט ולאחד בספטמבר, וזה נעשה בדיוק על פי הכללים של משרד הפנים.

גיורא שחם: במרבית החופים, החופים הם נפלאים וראויים לרחצה, רק אין בהם שירותי הצלה, ולא ניתן לגזור על הציבור גזרה שהוא לא יוכל לעמוד בה, להגיד לו: אסור להתרחץ פה, מפני שאי-אפשר יהיה לגזור על האיגוד עצמו גזרה שישים פקח על כל מתרחץ שנכנס, מדובר על מאות אלפים, במיוחד בתקופות השיא.

גיורא שחם: לכן צריך לשקול מאוד ברצינות לקבוע סיווג אחריות על המתרחץ, אלה אנשי מבוגרים שבאים עם הילדים שלהם, שישגיחו על הילדים.

גיורא שחם: הנושא הוא יותר משמעותי, כי אם לא יהיה סיווג כזה ויהיו אסונות חס וחלילה והתביעות יגיעו אל האיגוד, כפי שפנחס ויוסי קודם ציינו - שתיים, שלוש תביעות כאלה והאיגוד משותק לאורך שנים.

דוד אזולאי: תודה רבה.

דוד אזולאי: מר גואטה שלמה מחוף לבנון.

שלמה גואטה: אני קרוב ל-30 שנה בכינרת מפעיל חופים.

שלמה גואטה: אני מפעיל חוף מוכרז, החוף הוא 500 מטר, מתוכו 150 מטר זה חוף מוכרז.

שלמה גואטה: אני גובה כמו כל שאר החופים, שאין להם מצילים.

שלמה גואטה: העלויות של המצילים נופלות עליי, זה מאוד מקשה עליי להפעיל את החוף.

דוד אזולאי: כמה אתה גובה דמי כניסה?

שלמה גואטה: 70 שקלים.

שלמה גואטה: לשעות היום – 50 שקלים, יום ולילה – 70.

דוד אזולאי: אני שומע שאתם גובים 100 שקלים לרכב.

שלמה גואטה: אף פעם לא, וראיתי את זה פה במסמך.

דוד אזולאי: הנציג שלנו התקשר וקיבל את התשובה הזאת.

שלמה גואטה: הוא יכול עכשיו בנוכחות שלי לשאול ברמקול והוא ישמע תשובה אחרת, לא אצלי.

שלמה גואטה: אולי אתה טועה ומדבר על חוף אחר.

דוד אזולאי: לא, הוא לא טועה.

אורי טל: אבל כתבתי גם שיכול להיות שנאמר לי שאלה המחירים בגלל שבחוף לבנון יש בעיה מיוחדת ספציפית.

שלמה גואטה: בחוף לבנון, הבעיה שקיימת ומקשה עליי היא שבאים לחוף הזה – ויעידו ראשי המועצות והסגנים – מאות ואלפים של בני נוער שבאים בלי רכב ומציפים את החוף, ועד היום אני לא מבין מה ההבדל בין אדם שבא ברגל או בא ברכב, אם הוא בלאו הכי נשאר שם ומשתמש בכל השירותים שבחוף.

שלמה גואטה: עד כמה שהבנתי, מנסים להעביר איזשהו חוק עזר כבר שש, שבע שנים זה עומד שם, ומה עושים עם אדם שמגיע – זה לא משנה אם דרך הים, ברגל או במכונית - השירות ניתן לאדם עצמו ולא לרכב.

שלמה גואטה: מישהו צריך לשים לב לזה, ואם אינני טועה, כל האיגוד הזה קם בגלל הולכי הרגל, ועד היום אף אחד לא נותן מענה לעניין הזה.

דוד אזולאי: החוף הזה נמצא אצלכם?

פנחס גרין: החוף הזה במעמד מיוחד, כי יש נגדו הליך משפטי ויש פסק דין של פינוי של החוף, סילוק יעד ומפעילי החוף הוציאו צו עיכוב ביצוע לפסק דין הזה, אז כרגע החוף הזה וא במצב מיוחד.

דוד אזולאי: מתי היה צו עיכוב ביצוע?

שלמה גואטה: אם אתה כל כך מתמצא, אתה בטח יודע מתי יצא ותמשיך את כל הסיפור.

שלמה גואטה: מהיום הראשון שהוציאו נגדי צו פינוי או צו כזה או אחר, הוצאנו צו עיכוב.

שלמה גואטה: אנחנו מדברים על השנתיים האחרונות.

שלמה גואטה: זה נושא מאוד חשוב, כי חוף לבנון נחשב לאחד החופים היותר מפוארים בכינרת, ויעידו גם הנוכחים פה על כך.

שלמה גואטה: הוא מביא את מקסימום האוכלוסייה שאפשר לחוף, יש בו המון דשא.

שלמה גואטה: רק עלויות המים, אולי השנה קצת פחות כי משקים פחות, הן מעל 120,000, 140,000 שקל.

שלמה גואטה: זה לא קיים באף מקום.

שלמה גואטה: אף אחד לא למד איך מפעילים חוף.

שלמה גואטה: לא כל חוף דומה לכל חוף.

שלמה גואטה: אמר את זה ורדי בצורה לגמרי ברורה ואמרו את זה אחרים.

שלמה גואטה: החופים הם שונים, העלויות שונות.

שלמה גואטה: חוף מוכרז לא יכול לגבות אותו סכום כמו חוף רגיל ופתוח.

דוד אזולאי: אני רוצה לעזור לך בעניין הזה.

דוד אזולאי: מכיוון שהנושא נמצא בהליך משפטי, אני לא אוכל להיכנס כרגע לדיון על זה בוועדה.

דוד אזולאי: אני מציע שאת זה תשאירו אצלכם.

שלמה גואטה: ברשותך כבודו, אני באתי בגלל הנושא - - -

דוד אזולאי: אבל תבין שאנחנו לא יכולים כרגע להיכנס לנושא הזה.

שלמה גואטה: אני הצהרתי גם בבית משפט, שהחוף הוא חוף ציבורי, הוא לא פרטי והוא לא בבעלותי.

שלמה גואטה: טענתי היא אך ורק על הקטע המסחרי שנמצא שם, שזאת הפעילות הימית הענפה, שהיא אולי מספר אחד בארץ שהיא האטרקציה, ומעבר לזה שהחוף הוא יפהפה ואנשים באים אליו ואוהבים אותו.

שלמה גואטה: החוף הוא ציבורי, הוא יהיה ציבורי, ואני אוהב שהוא ציבורי.

שלמה גואטה: המלחמה שלי היא רק על הקטע המסחרי וזה בעצם הייצור שלי.

שלמה גואטה: לצורך העניין, אני כאן אולי כדי לעזור מעט יותר לכל מה שקורה, גם לאיגוד.

שלמה גואטה: הם מכירים אותו, ויכול להיות שבשלב מסוים הם יגייסו אותי למשימה, ואנחנו נבנה מתכון שיתאים לכל עם ישראל.

שלמה גואטה: אנחנו יודעים שהאוכלוסייה היא שונה, אנחנו יודעים שלא כל אחד יכול לשלם עבור דשא ואנחנו יודעים שחייבים מצילים, כי הם מצילים חיי אדם, אבל אנחנו גם יודעים שלא ייתכן שכל חוף יגבה אותו סכום.

שלמה גואטה: אני לא יכול לגבות 50 שקלים ולשרוד כשאני מביא מצילים, משקה את המדשאות ומטפח את הדקלים.

שלמה גואטה: ישנה בעיה אמיתית.

דוד אזולאי: אם זה כל כך רע, למה זה טוב?

שלמה גואטה: אני לא אומר שרע, אלא שהסכום שקבעו של 50 שקלים על בסיס חניה היה לפני 20, 30 שנה.

שלמה גואטה: אף אחד לא לקח בחשבון שבחופים יהיו מצילים או שבחופים יהיו מדשאות ושהעלויות יגדלו והשאירו את זה כדמי חניה.

שלמה גואטה: אני בא ואומר שהחניה לא רלוונטית.

שלמה גואטה: מה שרלוונטי זה הציבור שמשתמש בחוף.

שלמה גואטה: הציבור שמשתמש בחוף יכול להיות עם מדשאות, הוא יכול להיות בלי מצילים, הוא יכול להיות עם מצילים, ופה צריכים לשים את הדגש איפה ומה העלויות.

שלמה גואטה: אני בא ואומר יותר מזה: הציבור לא ישלם אגורה אחת יותר מעלויות הכניסה לחוף, אבל לא יכול להיות שאחד ייכנס ברגל והשני - - -

משה פרלמוטר: אני חבר איגוד ערים כינרת ומייצג את ארגוני הסביבה באיגוד.

משה פרלמוטר: ברכה קצרה גם על הקמת האיגוד והחוק וגם לעוסקים במלאכה, גם אלה שהובילו את החוק וגם אלה שעוסקים במלאכה, עשיתם עבודה גדולה וקשה מאוד, ואני רואה את זה מקרוב.

משה פרלמוטר: אני חושב שהדיון הזה מאוד חשוב ומבורך.

משה פרלמוטר: הייתי מציע שזה ייערך אפילו כמעין דבר מסודר, שאחת לחצי שנה הוועדה תתכנס כדי לקבל דוח ולדון בדברים, כי הדברים מסובכים.

משה פרלמוטר: אני חושב שהם הרבה יותר קשים ממה שניתן היה לחשוב בהתחלה, ובכל זאת יש כמה נושאים שגם עלו כאן – בין היתר, נושא של חזון ומדיניות.

משה פרלמוטר: התחלנו לעסוק בזה באיגוד, אבל אני מניח שזה יהיה בקרוב, שנקיים דיון יותר מעמיק שמציג גם את החזון מבחינת ניהול החופים ונייצר מסמך מדיניות - - - זה מוצר שהוא נדרש, מסמך מדיניות, שבתוכו אפשר יהיה לשלב גם את כל המרכיבים הדיפרנציאליים של רמת השירותים לפיתוח החופים; בתוך זה עניין התשלום המסובך ייכנס, ובתוך זה נוכל גם להשפיע על התכנון העתידי של החופים, שהוא גם מורכב ומסובך, מפני שבין היתר כדי לתכנן את החופים תכנון אפילו פיסי, צריך להחליט למשל על מדרג מסוים של רמות פיתוח.

משה פרלמוטר: בין היתר יש גם חשיבות לייצר מדיניות, שתחליט האם יותר פיתוח או פחות פיתוח.

משה פרלמוטר: דבר שני זה הנושא של פתיחת המעבר החופשי והסרת הגדרות.

משה פרלמוטר: הנושא הזה הוא נושא, שלטעמי הוא יותר זמין במובן הזה, שהסבכים הסטטוטוריים, אם זה הנושא של המקרקעין וגם הנושא של המכרזים, הוא דבר שהוא יותר זמין לביצוע, אבל גם כן קשה ומסובך.

משה פרלמוטר: אני חושב שגם פה האיגוד צריך לייצר תוכנית פעולה מהירה ולסמן יעדים ברורים.

משה פרלמוטר: יש הרבה גדרות, יש הרבה מאוד גדרות, והמעבר החופשי שהוא בהרבה מקומות מנוע, לקדם אותו.

משה פרלמוטר: האיגוד צריך לשכלל את עצמו מבחינת ההשתלבות בתחום התכנון והבנייה, כי זה נושא שהוא עדיין בראשית דרכו ולא מאורגן עדיין לטעמי.

משה פרלמוטר: בקצרה, הנושא של חופים מוכרזים ולא מוכרזים שהוא סוגייה מסובכת – אני חושב שצריך להצביע פה על פן נוסף, זה גם משליך על הים התיכון.

משה פרלמוטר: עמדת החברה להגנת הטבע, כשמדובר על הנושא של הכרזת חופים, היא שיש פה פן מאוד משמעותי של פיתוח, שלא בכל מקום אנחנו רוצים לראות אותו.

משה פרלמוטר: לכן, בחופים בכינרת שיש ממילא כבר חניונים והסדרת חניות ומתקנים, אקט של הכרזת החוף הוא דבר סביר, אבל כתופעה גורפת בדיון גורף האם להכריז על מרחב אדיר של חופים שאומר: מתקנים, חניות, מבנים, מסעדות, שירותים, ברדיו ובפריסה גדולה, יש לזה השלכות קשות מאוד - - -

משה רוטר: אין אנו מהווים חסמים.

משה רוטר: ראיתי את המצגת של פנחס גרין.

משה רוטר: היא ממש מלבבת, ובעניין הזה אני רוצה לבקש להשיב כאן – אין אנו המפעילים מהווים חסמים, נהפוך הוא.

משה רוטר: אנחנו רואים את עצמנו כמשתפי פעולה בהדדיות מלאה ותורמים מאותו ידע שנצבר במשך עשורי שנים ויותר.

משה רוטר: יושב פה לידי מנכ"ל דוגל, של חוף דוגית וחוף גולן.

משה רוטר: זו רצועה רחבה וארוכה.

משה רוטר: אני השכן הנאמן שלו מצד צפון.

משה רוטר: מאחוריי מלון כינר, ואני חושב שלכולנו יחד, גם לגואטה מלבנון, יש עניין באיגוד יותר מאשר היה נדמה לנו טרם החוק הגיע לכנסת ועבר בספר החוקים, אבל המוביל של העניין הזה היה – אותם דברים של יוסי ורדי כראש מועצה של עמק ירדן ושל אלי מלכה שעמדו פה, ואני הקשבתי להם בכנסת ובבית הזה.

משה רוטר: הם אמרו: תושבי העמק ותושבי הגולן הם משלמי ארנונה, והם לא יכולים לשאת בעלויות הכבדות של אחזקת הנכס הלאומי, ופה סיימתי את המבוא.

משה רוטר: אני רוצה להפנות את תשומת לב הבית לדבר נוסף – חבר הכנסת משה גפני, שהיה חבר בוועדה הקודמת, ידע לומר שהכינרת ברא אותה הקדוש ברוך הוא בצפון, היא הרי אמורה להיות לתושבי הצפון.

משה רוטר: ולסיכום מילה קטנה בנושא הכינרת.

משה רוטר: תוך כדי זה שאנחנו מדברים על הכינרת, אדוני יושב ראש הוועדה, אני מרגיש שהכינרת הולך ונעלמת, אבל היא נעלמת מעבר לדבר שהקדוש ברוך עלינו גזר עלינו את אותו יובש ואותו שפל.

משה רוטר: המדיה מתחילה במימון של רשות המים, של אורי שני, שכאשר אני פוגש אותו במכללת עמק הירדן והוא מרצה על המים, ואני שואל אותו: ריבונו של עולם, למה הפרסום הזה בטלוויזיה עם בר רפאלי שפניה הולכות ונסדקות?

משה רוטר: למה אנחנו צריכים לשדר לעולם שהכינרת מתייבשת?

משה רוטר: אדוני, יש לי קשרים עם אנשים שבאים אלינו מכל חבלי ארץ.

משה רוטר: אני מקבל טלפונים עם איזושהי רתיעה.

משה רוטר: גם השילוט הזה "מקום אסור לרחצה", יש לו קונוטציה אחרת.

משה רוטר: אנשים שואלים מה קרה למים.

משה רוטר: יש לנו בעיות של אצות, יש לנו בעיות של קצף, אסור לנו לתת יד למצב שכתוב: אוי כינרת מסרטנת שלי, בלי שתהיה תגובה מלבבת, אוהדת של האיגוד.

משה רוטר: אסור לנו שיירשם בעיתון של אתמול במעריב "האגם נעלם".

משה רוטר: אנחנו היום מתחילים יותר ויותר להרגיש את זה בתפוסה של קהל הנופשים.

משה רוטר: אדוני, הבית הזה אמור לשדר פתרון, ואני אומר אותו, והיום אני אמליץ יותר לומר אותו, כי הוא נאמר וכי כבר קיבלתי תגובה.

משה רוטר: הפתרון הוא כזה – מדינת ישראל כמדינה מחויבת לתת פתרונות מעבר להתפלה, למצוא את הדרך להגיע ללבנון, לא במלחמה, ולבקש להטות את הליטני.

דוד אזולאי: זה דיון לוועדת החוץ והביטחון.

דוד אזולאי: ..

משה רוטר: התשובה של הרעיון הזה שנאמר בכנס על ידי נח כינרתי, שהיה בצוות של השלום עם ירדן אמרה בפירוש כך: רבין התנגד לזה.

משה רוטר: מאז רבין, עליו השלום, אני חושב שהיו עוד ראשי ממשלות.

משה רוטר: אני מבקש ממך אדוני להעביר את זה בעצמך לוועדת החוץ והביטחון.

דוד אזולאי: אחד הדברים החשובים שנאמרו כאן, ואני מקבל אותם, זה שתמיד צריכה להיות תגובה ראויה של איגוד ערים כינרת לאותן כתבות, שבלשון המעטה לא מראות את היופי שבכינרת, וזה חשוב שתהיה תמיד תגובה.

סלמאן אבו רוכאן: אני רוצה לציין לחיוב את הפעילות של האיגוד, למרות שהוא בן עשרה חודשים.

סלמאן אבו רוכאן: נראה לי שהפעילות של האיגוד הולכת בכיוון הראייה ארוכת הטווח, מכיוון שהוא משלב גם את האכיפה וגם את החינוך.

סלמאן אבו רוכאן: כדי להגיע לתפנית בהתייחסות ובהתנהגות הציבור לחוף הזה או לאגם הזה, האגם הנמוך ביותר בעולם עם מים מתוקים, אנחנו בהחלט חייבים לשלב גם אכיפה וגם חינוך.

סלמאן אבו רוכאן: אני חושב שהסיפור של פרחי הבר הוא דוגמה נהדרת, שבעזרת שילוב הפעילות החינוכית והפעילות האכיפתית הגענו להישגים טובים.

סלמאן אבו רוכאן: אני בעד לתת קדימות לחינוך.

סלמאן אבו רוכאן: נעשה יותר חינוך, נצטרך פחות ופחות חוק ופחות שעות מנוע של פקח.

דוד אזולאי: אני מקבל את זה בכל תחומי החיים במדינת ישראל, הכל מתחיל ונגמר בחינוך.

סלמאן אבו רוכאן: נכון, ועוד משפט אחד לסיכום – חינוך בעיקר לאנשים שנושקים לאגם, אלה שגרים באגן הניקוז ולידו, ויותר פעילות הסברתית לאותם מיליון ורבע שמגיעים לאתר.

סלמאן אבו רוכאן: תודה.

סלמאן אבו רוכאן: \

סלמאן אבו רוכאן: היו"ר דוד אזולאי: תודה רבה.

סלמאן אבו רוכאן: רבותיי, אני רוצה לסכם את הדיון.

סלמאן אבו רוכאן: קודם כל, אני רוצה להודות לכל אלה שהשתתפו בדיון ובאו מרחוק והגיעו לכאן בשעה מוקדמת.

סלמאן אבו רוכאן: על כך ברכת יישר כוח.

סלמאן אבו רוכאן: אני רוצה לחזק את ידי העושים במלאכה.

סלמאן אבו רוכאן: אני מאמין שבעזרת השם, בדיון הבא אנחנו נמשיך ונעקוב.

סלמאן אבו רוכאן: אני מודיע לכם - הכינרת חשובה לכולנו, ואנחנו רוצים לעקוב מקרוב ונמשיך לעקוב בדיונים נוספים בוועדה.

סלמאן אבו רוכאן: אנחנו לא רק נעקוב, אלא נשמח להיות לעזר ולאחיסמך בכל מה שקשור לאיגוד ערים כינרת.

סלמאן אבו רוכאן: אנחנו נבקש את הפנייה שלך אלינו בעניין המינהל.

סלמאן אבו רוכאן: ברגע שתהיה פנייה כזאת, אנחנו נפה למנהל ונבקש את הסיוע ואת העזרה שלהם על מנת לקדם את הנושא.

סלמאן אבו רוכאן: לגבי תמ"א 13, אנחנו נוציא פנייה של הוועדה בעקבות הדיון הזה ונבקש לקיים דיון מהיר, אבל בואו נהיה גם קצת אובייקטיביים, זה לא דבר שקורה מהיום למחר, זה תהליך ארוך, אבל צריך להתחיל כי אם נתחיל היום, זה ייגמר פעם אחת, אבל אם לא נתחיל אף פעם, זה לא ייגמר.

סלמאן אבו רוכאן: לגבי פנייה למשרד התחבורה – יוסי, אני מתנצל, לא הבנתי בדיוק מה רציתם בעניין פנייה שלנו למשרד התחבורה.

יוסי ורדי: אנחנו רצינו גיבוי וסיוע שלכם על מנת שהמשרד יעמיד לנו תקציבים להמשך הביצוע של הסדרת הכניסות לחופים, כפי שחבר הכנסת ציון פיניאן שאל.

דוד אזולאי: אנחנו נפנה למשרד התחבורה בעניין הזה בעקבות הדיון שלנו בוועדה.

דוד אזולאי: קידום חקיקה, כפי שאמרתי, אשר – אנחנו נשמח לעמוד לרשותכם בעניין הזה בכל נושא, ובלבד שנקדם את מה שצריך.

דוד אזולאי: הרי אין לך בעיה, אתה מכיר גם את חבר הכנסת דב חנין וגם את חברי הוועדה, כולל עבדך הנאמן.

דוד אזולאי: אתה יודע את זה טוב מאוד.

דוד אזולאי: מה שתרצו, אנחנו לרשותכם.

דוד אזולאי: לסיום, אני רוצה לפנות למנהלת של איגוד ערים כינרת.

דוד אזולאי: אנא מכם, מאות אלפי יהודים שמקפידים על רחצה נפרדת, לא מוצאים את מקומם בקיץ ונאלצים להסתכן באותם חופים בלתי מוכרזים, תוך סיכון מיותר שלא לצורך.

דוד אזולאי: לצערנו הרב בכל עונה אנחנו שומעים על אסונות.

דוד אזולאי: אני חושב שהגיע הזמן, שהציבור הזה יקבל את המגיע לו, כמו כל אזרחי מדינת ישראל.

דוד אזולאי: זה גם על פי החוק.

דוד אזולאי: זה שכינר היום גובה כסף, זה לא צודק ולא הוגן, אבל הוא גובה ואני מכיר מקרוב את הסיבות לכך שהוא גובה.

דוד אזולאי: בטבריה בוודאי שאין סיבה לגבות כסף בחוף הנפרד.

דוד אזולאי: אני מקווה שהעניין הזה יבוא על פתרונו במסגרת הדיונים של ההנהלה שלכם.

דוד אזולאי: תודה רבה, אני נועל את הישיבה.